Errepideko txirrindularitza - Wikipedia, entziklopedia askea.\nFrantziako Tourreko tropela, 2005ean.\nErrepideko txirrindularitza zolatutako bideetan bizikletaz egiten den kirol txirrindularitzako modalitatea da. Hainbat motatako lasterketak bereizten dira lurzoruaren, profilaren, luzeraren, arautegiaren zein lasterketa egituraketaren arabera. Horien artean, askotariko material eta estrategiak darabiltzaten lasterketak daude, hala nola erlojupekoak, gravela (legarrean) edota mendiko etapak. 1900. urtean UCI (Union Cycliste Internationale) sortu zen, txirrindularitzako modalitate guztiak barne hartuta. Gaur egun, bizikletako modalitate horietara beste hainbat batu dira.\nErrepideko txirrindularitza Olinpiar Joko modernoen parte izan da hasieratik, nahiz eta hainbat aldaketa izan dituen. Errepideko txirrindularitza bereziki Europa mendebaldean zabaldu zen hasieran (Belgika, Espainia, Frantzia, Italia, Herbehereak), baina 1980ko hamarkadaren erdialdetik aurrera mundu osora zabaldu da.\n1.2.1 Mundu mailan\n1.2.1.3 Gaur egungo txirrindularitza\n1.2.2 Euskal Herrian\n2.1 Egun bateko lasterketa\n2.2 Etapazko itzulia\n2.4.1 Erlojupeko motak\n2.7 Munduko txapelketa\n2.8 Olinpiar Jokoak\n3.1 Erakunde internazionalak\n3.1.1 UCI (Union Cycliste Internationale)\n3.2 Espainiako federazioa\n3.3 Euskal Herriko federazioak\n4 Kirol kontzeptuak\n4.1 Oinarrizko arautegia\n4.2 Txirrindulari motak (espezialistak)\n4.2.2 Erlojupeko espezialistak\n4.2.4 Klasikomanoak (ehiztariak)\n4.2.6 Itzulietako espezialistak\n4.2.7 All rounder\nTxirrindulari bat, 1936. urteko Frantziako Tourrean.\nGaur egun ezagutzen dugun errepideko txirrindularitza XIX. mendearen amaiera aldera hasi zen osatzen. 1868an hasi zen kirol antolaketa sortzen. Europa mendebaldean hasi zen indarra hartzen: Italian, Frantzian, Belgikan eta Espainian. Garai haietako lehen lasterketak dira, hain zuzen, gaur egungo egutegiko probarik garrantzitsuenak. Honako hauek daude haien artean: Liège-Bastogne-Liège (1892an), Paris–Roubaix (1896an), Milan–San Remo eta Giro di Lombardia (1905an), Italiako Giroa (1909an), Volta a Catalunya (1911an), Flandriako Tourra (1913an). Horietaz gain, 1903an, L'Auto-Vélo egunkariak babestuta, Frantziako Tourraren lehen edizioa antolatu zen, gaur egun arte txirrindularitzako probarik esanguratsuena izan dena.\nTxirrindularitza ezagunago egiten zen heinean, gero eta talde profesional gehiago agertzen hasi ziren, bizikleten egileek babestuta.\nXIX. mendearen erditik aurrera, Europako ekonomiak gora egin zuen eta hiriak urbanizatuz joan ziren. Jendea, bizikletak erosi ordez, motorrezko ibilgailuak erosten hasi zen, bizikleten fabrikazioa jaistera behartuz. Gertaera horrek zuzenean eragin zion txirrindularitzari, talde profesionalen diru sarrerak mugatuz. Hala ere, 1954tik aurrera, krisi egoerara egokitzeko, bizikleten industriarekin zerikusirik ez zeukaten babesleak bilatzen hasi ziren.\nMiguel Indurain, nafar txirrindularia, bost Frantziako Tourren irabazlea.\nKrisi hau gertatzeko beste arrazoi bat, txirrindularitza ezagutzera emateko zailtasuna zen. Beste "estadioetako" hainbat kirol ez bezala, txirrindularitzaren irudiak telebistan ematea ez zen batere erraza. Fenomeno honek kriteriumak hedarazi zituen, zeukaten ikusgarritasunagatik.\nItzuli handiek (Frantziako Tourra, Italiak Giroa, Espainiako Vuelta) indarrean jarraitzen zuten, izan ere proba horiek ziren txirrindulariei prestigio gehien ematen zietenak.\nIndarberritzea[aldatu | aldatu iturburu kodea]\n1980ko hamarkadan, txirrindularitzak gorakada izugarria eduki zuen mundu mailara zabalduz. Globalizazio hau lasterketen antolatzaile eta babesleen markei esker etorri zen, izan ere hauek izan zien txirrindularitzara aldaketak ekarri zituztenak. Konturatu ziren itzuli handien audientzia igo egiten zela urtetik urtera ibilbidea aldatzen bazuten, beste herrialde batzuetatik pasatuz eta herrialde horietako audientzia bilatuz. Honela, txirrindularien taldeak ere dibertsifikatzen hasi ziren, herrialde desberdinetako txirrindulariak bilduz. Lasterketetan gero eta kanpotar gehiago ikusten ziren, mundu osotik etorritako kirolariak.\nHorrekin guztiarekin batera, telebistako bideoaren kalitatea hobetuz joan zen, babesleen balio ekonomikoa handituz. Audientzia gehiago ekarri zuen, kirola indartuz. Gainera, 80ko hamarkadako telebistaren liberalizazioak kate pribatu askoren sorrera ekarri zuen.\nGaur egungo txirrindularitza[aldatu | aldatu iturburu kodea]\nGorakada hori ikusita, lasterketen antolatzaileak etapa laburrago eta korapilatsuagoak prestatzen hasi ziren itzuli handietarako, honela, ikusgarritasuna lortu zuten. 90eko hamarkadan, Greg LeMond eta Miguel Indurain bezalako txirrindulariak arrakasta izaten hasi ziren, gaztetatik bizikleta gainean ibiltzera espezializatuak. Ordura arte txirrindularitza profesionalean sartzea ez zen lan erraza, ikasketa edota beste lanbide batekin tartekatu behar baitzen kirol karrera. Orain, ordea, taldeek helburu zehatzak bilatzen dituzte txapelketen egutegian eta horretarako txirrindulari espezializatuak bilatzen dituzte, lasterketa zehatzetara egokitzen direnak.\nOrbearen ziklo-kros taldea.\nEuskal Herrian txirrindularitzak kirol horren hastapenetatik izan du indarra. Txirrindularitzaren hasieratik aritu dira euskal herritar txirrindulariak lasterketa profesionaletan, baina batez ere bizikleten industria izan da Euskal Herriko txirrindularitzaren indarra. 1840. urtean Eibarren sortutako arma lantegiak (Orbea Hermanos) 1930. urtean armak ekoizteari utzi zion, bizikletak fabrikatzeari ekiteko, betiere bertako txirrindulariekin elkarlanean. XX. mendearen erdialdea igarota, urte askoan txirrindularitza profesionalarekin erlaziorik ez izan eta gero, Orbeak Mallabira aldatu zuen egoitza nagusia, Eibarko fabrika txikiegia zitzaiolako jadanik.\nHainbat izeni esker, 1970eko hamarkadan berriz ere pelotoi profesionalean hartu zuen lekua. Euskal Herriko hainbat txirrindulari —Marino Lejarreta, kasu— aritu ziren Orbearen babesean, baina 1985. urtean izan zen benetako erakustaldia, Pedro Delgado madrildar txirrindulariak Gin MG-Orbea eta Seat Orbea taldeetako maillotekin Espainiako Vuelta eta Frantziako Tourra irabazi zituenean.\n1990eko hamarkadara helduta, aipatzekoa da Euskaltel-Euskadi taldea, Euskal Herriak eduki duen maila goreneko txirrindularitza taldea. Talde hartan izen handiko hainbat txirrindulari aritu ziren, euskal herritarrak zein kanpotarrak. Haien artean ditugu Iban Mayo, Samuel Sánchez, Roberto Laiseka, Egoi Martínez eta Haimar Zubeldia.\nEgun bateko lasterketa[aldatu | aldatu iturburu kodea]\nEgun bateko lasterketak, egun berean hasi eta amaitzen diren lasterketak dira, sarritan klasikoak ere deituak. Lasterketa hauen distantzia, orokorrean, itzulietako etapena baino luzeagoa izaten da, 290 km-ra arteko distantziekin. Lasterketa hauek normalean udaberri edota udazkenean izaten dira.\nUdaberri aldera Belgika eta Herbeheretan antolatzen dira klasiko gehienak, ohitura handia baitago bertan. Edukitzen duten ezaugarri berezienetako bat harbide segmentuak izan ohi dira, lasterketaren izaera aldatzen dutenak. Horien artean honakoak aurkitu ditzakegu: Flandriako Tourra, Paris-Roubaix, E3 Harelbeke, Gante-Wevelgem, Omloop Het Niewsblad eta Kuurne-Bruxelles-Kuurne. Hala ere udaberrian badira bestelakoak, Ardenetako klasikoak adibidez (Amstel Gold Race, La Flèche Wallonne eta Lieja-Bastogne-Lieja) edota Italiakoak (Strade Bianche, lurbideetan, eta Milan-San Remo).\nUdazkenera jotzen badugu, Italiako klasikoak ospatzen dira gehienbat: Giro Dell'Emilia, Milan-Turin, Piemonteko Giroa eta Lombardiako Giroa. Denboraldi amaieran beste hauek ere topatzen dira: Paris Tours eta Paris-Brusela.\nAzken urteotan, Monumetu izenpean, aipaturiko bost klasiko bildu dira, prestigio handieneko egun bateko lasterketak bilakatuz: Milan-San Remo, Flandriako Tourra, Paris-Roubaix, Lieja-Bastogne-Lieja eta Lombardiako Giroa. Lasterketa hauek izen berezia hartu dute daukaten ibilbide historikoagatik.\nFrantziako Tourreko sailkapenen maillotak: berdea (erregulartasuna), horia (sailkapen nagusia), zuria (gazterik onena) eta puntuduna (mendiko sailkapena).\nEuskal Herrian ere badago profesionalen lehen mailako klasiko bat, emakume zein gizonezkoen kategoriako lasterketak antolatzen dituena: Donostia Klasikoa. Urtero maila altueneko txirrindulariak Gipuzkoako hiriburuaren inguretara ekartzen ditu.\nEtapazko itzulia[aldatu | aldatu iturburu kodea]\nEtapazko itzuli bat zenbait egunetan egiten diren lasterketez osatzen da. Etapa bakoitzak bere sailkapena izateaz gain, itzuli guztiko sailkapenak ere badaude. Gainera, datozen etapetan jarraitu ahal izateko denbora muga baten barruan burutu behar da ibilbidea.\nEtapa bakoitzaren egitura ere oso aldakorra izan daiteke: bakarkako erlojupeko, taldekako erlojupeko, mendiko etapa, etapa lau edota etapa aldapatsuak. Horrez gain, tarteko helmugak erabiltzen dira sailkapen desberdinak antolatzeko. Esaterako, kategoria desberdineko mendateen goialdera heltzen diren lehen hirurei mendiko puntuak ematen zaizkie mendiko sailkapenerako. Bestalde, tarteko helmuga gehiago jarri ohi dira eremu lauetan, esprintean jokatzeko eta erregulartasunaren puntuak lortzeko. Horiez gain beste bi sailkapen egoten dira: Sailkapen nagusia (etapa guztietako denborak batu eta gutxien behar izan duena), gazteen sailkapena (25 urtetik beherako sailkapen nagusiko lehena) eta talde sailkapena (taldekide guztien denborak batuta egiten den sailkapena).\nProfesionalen egutegia begiratuta, hiru itzuli handi daude: Italiako Giroa, Frantziako Tourra eta Espainiako Vuelta. Itzuli hauek 21 etapaz osaturik daude, tartean 2 edo 3 atseden egun daudelarik.\nHoriez gain, astebeteko itzuliak ere badaude (4 eta 15 etapa arteko itzuliak). Itzuli horien egitura itzuli handienaren parekoa da, nahiz eta laburragoak izan. Astebeteko itzuli nagusiak hauek dira: Giro Rosa (Emakumetan), Tirreno Adriaico, Paris-Niza, BinckBank Tour, Critérium du Danphiné, Suitzako Tourra eta Euskal Herriko Itzulia. Azken hori da Euskal Herrian antolatzen den lasterketarik ezagunena.\nEmakumeen kategorian Grande Boucle Féminine Internationale (Emakumeen Frantziako Tourra bezala ezagutua) antolatu izan zen 2009. urtera arte. Azken urteotan berriz ere antolatzeko saiakerak egiten ari dira.\nKriteriuma[aldatu | aldatu iturburu kodea]\nZirkuitu labur bati (800m - 10km) bira kopuru bat ematean datzan lasterketa mota da. Normalean lasterketa hauen iraupena egun batekoena baino laburragoa izaten da (ordubete ingurukoa), intentsitate altuko esfortzu ugari elkartuz. Irabazlea, lehenengo amaitzen duena izango da, baina bira kentzen dioten txirrindulari oro (doblatua izan) deskalifikatua izango da. Bira kopurua lasterketa hasi aurretik zehaztuta egongo da.\nSarritan hainbat sailkapen mota erabiltzen dira, ikusgarritasuna handitzeko eta profil desberdineko txirrindulariek beren gaitasunak erakusteko. Horretarako, pistako txirrindularitzako puntuen lasterketako egitura erabiltzen dute: aurrez zehaztutako buelta zehatz batzuetan esprinta jokatzen da puntuak banatzeko. Amaieran puntu gehien batzen dituenak sari bat eskuratzen du. Beste lasterketa mota bat kanporatze lasterketa da, hainbat itzulitako helmuga zeharkatzen duen azken txirrindularia kanporatuz, bakarra gelditu arte.\nKriteriumek arrakasta izan dute daukaten ikusgarritasun eta antolatzeko erraztasunagatik. Herrialde askotan amateur mailako txirrindularitzan asko erabiltzen dute (Estatu Batuetan edota Erresuma Batuan esaterako), kategoria edo maila desberdinetako lasterketak antolatuz.\nTom Dumoulin, herbeheretar txirrindularia, erlojupekoan espezialista\nAzken urteotan arrakasta lortzen ari den beste modalitate batek ere kriteriumen munduan bere txokoa bilatu du: piñoi finkoko txirrindularitza. Balaztarik gabeko eta garapen bakarreko bizikleta horiek tradizionalki hirian ibiltzeko erabili diren arren, kriteriumak antolatze hasi dira honelako bizikletekin: Rad Race eta Red Hook zirkuituak adibidez. Lasterketa horietan teknikak berebiziko garrantzia hartzen du, arriskuzko kirola bilakatuz. Fabian Cancellara, palmares ikaragarriko txirrindulari ohia (txapeldun olinpikoa batik bat), piñoi finkoko lasterketetan dabil, profesional zenetik erretiratuta.\nErlojupekoa[aldatu | aldatu iturburu kodea]\nErlojupekoa zirkuitu bat ahalik eta denbora gutxienean burutzean datzan lasterketa da, txandakako irteerekin ateraz. Txirrindulariek beraien txandarako itxaron behar dute atera ahal izateko eta ibilbidea beraien kabuz burutzera behartuta daude, nahiz eta ibilbidean beste parte-hartzaileren batekin gurutzatu (ezin diote elkarri lagundu, ez eta oztopatu). Normalean, bizikleta eta ekipamendu bereziak eraman ohi dira proba hauetan, inoren babesa ez edukitzean, mugatzaile oso handia baita airearen erresistentzia.\nTxirrindularien irteerak sailkapenaren arabera egin ohi dira, lasterketako sailkapenaren alderantzizko ordena jarraituz (lehen sailkatua azkena da ateratzen). Irteeren artean, bi minutu inguru utzi ohi dira baina erlojupeko luzeagoetan tarte handiagoak ere utzi izan dira; dena den, antolatzaileek denbora hori aurrez zehazten dute, txirrindulari bakoitzari beren ordutegia ezarrita.\nErlojupekoen luzera oso aldakorra izan daiteke, hala ere, egun bateko lasterketak edo itzulietako ohiko etapak baino laburragoak izaten dira. Itzulien hasieran aitzinetapak egin ohi dira (5-15 km inguru) adibidez. Bestalde, munduko txapelketan 40-55 km inguruko erlojupekoak ikusi ohi dira sarritan.\nErlojupeko motak[aldatu | aldatu iturburu kodea]\nHerbehereetako taldeko emakumeak, 2019ko munduko txapelketako taldekako erlojupeko mistoa jokatzen.\nHasteko, erlojupekorik ohikoena bakarkako erlojupekoa da, non txirrindulariak bere kabuz ahal duen denbora gutxienean osatu behar duen ibilbidea. Munduko txapelketen eta Olinpiar Jokoen parte dira.\nTaldekako erlojupekoak ere antolatzen dira, gehienbat itzulietan. Proba horien egitura bakarkakoena bezalakoa izaten da, baina taldekide guztiek elkarri lagundu diezaiokete, errelebo deritzenak emanez (gainerakoen aurrean jarri eta airearen erresistentzia gutxitzea). Bertan talde estrategia desberdinak erabiltzen dira denek beren energia era efizienteenean erabili dezaten. Izan ere, lehen lau taldekideak dira helmugan denbora gelditzen dutenak (laugarrena pasatzen den momentuan amaitzen du erlojupekoa taldeak), beraz, gainerako taldekideek ez dute zertan proba amaitu. Munduko txapelketetan ere antolatu ohi da.\nAzkenik, taldekako erlojupeko mistoa dago, 2019ko munduko txapelketan sortutako formatu berria. Hiru gizon eta hiru emakumek osatzen dute taldea. Hasieran, gizonek egiten dute lehen bira (taldekako erlojupeko moduan), jarraian, bigarren gizonak bira amaitzen duen momentuan, emakumeak ateratzen dira bigarren bira egiteko. Denbora bigarren emakumeak gelditzen du.\nUltramaratoia[aldatu | aldatu iturburu kodea]\nBizikletan ultradistantziaz hitz egiten dugunean, century ride deritzon distantzia, hau da, 100 milia (160 km) baino luzeagoa den lasterketei buruz ari gara. Hala ere, egun bateko lasterketa profesional askok gainditzen dute distantzia muga hori, beraz ezingo genuke zehazki definitu. Dena den, ultramaratoi edo ultradistantziak denbora askoko probak izan ohi dira. Lasterketa horiek formatu askotakoak izan daitezke, etapaka, libreak, laguntzarekin edo gabe, lurzoru desberdin askotakoak... Erakunde bakar batek erregulatu gabekoak direnez, lasterketa bakoitzak bere arau eta bereizitasunak dauzka.\nUltradistantzia lasterketetan ezagunena Transcontinental Race (TCR) da. Lasterketa horretan, txirrindulariek 4000 km inguruko ibilbidea osatzen dute, Europa zeharkatuz. Parte-hartzaileka kontrolatzeko, GPS-a eraman behar dute txirrindulariek eta kontrol puntu batzuetatik pasatu behar dute kanporatuak ez izateko. Ibilbidea beraien aukera da. Lasterketa honen antolakuntzak ez du hornidurarik eskaintzen, hau da, lasterkari bakoitzak eraman behar du bere jatekoa eta arropa guztia gainean. Lasterkariek ezin diote elkarri lagundu eta arautegiaren arabera "mugimendu guztia gizakiak eragin behar du" (debeku dira motorrak eta antzeko aparatuak).\nEF Education First taldeko txirrindulariak, Dirty Kanza gravel lasterketan.\nBeste hainbat lasterketa ere ezagunak dira: Race Across America, Red Bull Trans-Siberian Extreme, Race Across The Alps edo Dirty Kanza (Gravel formatoan) adibidez.\nGravel[aldatu | aldatu iturburu kodea]\nGravel modalitatea, euskaraz legar bezala itzuliko genukeena, zolatu gabeko bideak eta errepideak tartekatzen dituen txirrindularitza modalitatea da. Izenak dioen bezala, legarra dagoen bideetan egiten da normalean. Ziklo-kroseko modalitatetik datorkigu, ziklo-kroseko bizikletei moldaketak egin eta bizikleta espezializatua sortu zen: gravel bike delakoa. Hasiera batean bizikleta hauek bikepacking (abentura moduko ibilaldi luzeak) egiteko sortu ziren, bide desegokietan errepideko bizikleta baino hobeto moldatzen delako eta mendiko bizikleta baina azkarragoa delako. Gaur egun, ordea, lasterketa ugari sortu dira gravel modalitatean eta txirrindulari profesional asko ari dira lasterketa hauetan murgiltzen. Ultradistantziako lasterkari askok ere gravel bizikletak erabiltzen dituzte sarritan, errepide guztietara egokitu ahal izateko.\nLasterketa ezagunenak honakoak dira: Dirty Kanza, Barry-Roubaix, Dirty Reiver, The Queens Stage Race, The Silk Road Mountain Race.\nErlojupeko eta errepideko munduko txapeldunaren ostadar maillotak.\nErrepideko txirrindularitzako munduko txapelketak urtero ospatzen diren lasterketak dira. UCIk antolatzen ditu eta honako modalitateak ospatzen dira: egun bateko lasterketak, bakarkako erlojupekoak, taldekako erlojupekoak eta taldekako erlojupeko mistoak.\nMunduko txapelketa denboraldiaren amaieran ospatzen da eta modalitate bakoitzeko irabazleak ostadar maillota eramateko aukera edukiko du datorren denboraldian zehar. Horrekin batera, bizikleta eta kaskoa ere pertsonalizatzea ohitura bilakatu da. Hori bai, irabazi duen modalitateetan bakarrik janzten ahalko du munduko txapeldunaren maillota.\nErrepideko txirrindularitza lehenengo Olinpiar Joko modernoetatik antolatu da. Munduko txapelketen antzera, bai egun bateko lasterketak eta bai erlojupekoak antolatzen dira, baina kasu horretan bakarkako modalitateak bakarrik.\nTxapeldun olinpikoek ere beren sinbolo berezia eraman dezakete datorren olinpiada guztian zehar (hurrengo Olinpiar Jokoak jokatu arte): urre koloreko ukituak maillotaren mauka eta lepoaldean. Sarritan kaskoan eta bizikletan ere urre koloreko ukituak eramaten dituzte txapeldun olinpikoek.\nErakunde internazionalak[aldatu | aldatu iturburu kodea]\nUCI (Union Cycliste Internationale)[aldatu | aldatu iturburu kodea]\nUCI mundu mailako txirrindularitza arautzen duen erakundea da. Egoitza nagusia Suitzan dago kokatuta, Aiglen zehazki. Alde batetik txirrindularitza profesionala erregulatzen du baina erakundearen helburuak haratago doaz: bizikletaren erabileraren promozioa, gizartearen jasangarritasuna eta jendearen bizi kalitatea hobetzea ditu helburuak. Hala ere, UCIren ekintza nagusia kirol profesionalean zentratzen da. Txirrindularitzako modalitate guztiak hartzen ditu barne: mendi bizikleta, ziklo-krosa, pistako txirrindularitza, errepideko txirrindularitza, BMX lasterketak, estilo libreko BMX, trial-a eta eremu estaliko txirrindularitza (txirrindularitza artistikoa eta cycleball).\nUCI da errepideko txirrindularitzaren maila guztiak zehazten dituen erakundea, arau eta erregulazio guztiak sortuz eta betearaziz. Maila profesionaletarako betekizunak, kirol garbia (dopina) eta kalitate kontrolak dagozkio erakunde suitzarrari.\nVelon[aldatu | aldatu iturburu kodea]\nVelonek (errepideko) txirrindularitza profesionaleko sistema ekonomikoa aldatzea du helburu nagusi, txirrindularitza taldeek lasterketen antolatzaileekin partekatu ditzaten lasterketatik ateratako irabaziak. Erakundea 2014ko azaroaren 25ean sortu zen, garai hartako txirrindulari talde batzuen eskutik: Belkin, Garmin-Sharp (gaurko EF Education First), Lampre-Merida (gurko UAE Team Emirates), Lotto-Belisol (gaurko Lotto-Soudal), Omega Pharma-Quick Step (gaurko Deceunick Quick-Step), Orica-GreenEDGE (gaurko Michelton Scott), Giant-Shimano, Sky (gaurko Ineos), Tinkoff-Saxo eta Trek Factory Racing. Gaur egun beste hainbat talde batu dira erakundera eta indarra hartzen ari da WorldTourraren barruan. Hala ere, hainbat talderen zuzendariak ez daude ados bide horrekin edo oso urrun ikusten dute aukera hori.\nErakunde honek, Hammer Series delakoa antolatzen du, hiru lasterketaz osatutako taldekako txapelketa bat. UCI Europe Tour-aren parte da, UCI-ren Europako liga kontinentalarena, beraz, maila horretako txirrindularitza taldeek har dezakete parte.\nAzkenik, Velon-en ekintzetako bat lasterketetako informazioa bildu eta eskaintzea izan da, hainbat teknologia erabiliz. Horrek arazoak ekarri dizkio UCI-rekin, izan ere, Velonek UCI salatu du, Velonek eskuratutako datuak UCI-k bere intereserako erabili izanaz. UCI-ko partaide ohi batek, hala ere, ASO-ri (Amaury Sport Organization) pasatu dio karga hori, errudunak beraiek direla esanez.\nASO[aldatu | aldatu iturburu kodea]\nAmaury Sport Organisation lasterketen antolatzailea da. Izatez, EPA (Éditions Philippe Amaury) komunikabide talde frantsesaren parte da. ASO hainbat lasterketa antolatzeaz arduratzen da, txirrindularitzan zein beste hainbat kiroletan: automobilen lasterketak (endurance, rallyak...), golfa, bela eta korrika lasterketak. Hala ere, ezaguna da Frantziako Tourra, Espainiako Vuelta, Paris-Roubaix, Paris-Niza, La Madrid Challenge (emakumeetan), Emakumeen Tour of Qatar eta beste hainbat maila goreneko lasterketa antolatzeagatik.\nEspainiako federazioa[aldatu | aldatu iturburu kodea]\nEspainiako txirrindularitza federazioa (RFEC) Espainiako txirrindularitzako kirol modalitate guztien arduraduna da. Lasterketak erregulatu, txapelketak antolatu (lasterketa eta itzuliak antolatzeaz beste erakunde pribatu batzuk arduratzen dira) eta selekzioa osatzea dira erakundearen egiteko nagusiak. Txirrindularitzaren promozioa (emakumeen txirrindularitzarena bereziki) eta formakuntza ere bere eginkizun nagusiak dira.\nRemco Evenepoel, 2019ko Donostia Klasikoa irabazi zuenean.\nEuskal Herriko federazioak[aldatu | aldatu iturburu kodea]\nEuskadiko Txirrindularitza Federazioa da Euskal Herrian maila goreneko erakundea. Horren eginkizunak, Espainiako federazioaren antzekoak dira: lasterketak erregulatzea (UCI eta Espainiako federazioaren baldintzak kontuan hartuz), euskal selekzioaren osaketa eta txapelketak antolatzea. Formazioa eta teknifikazioa ere eginkizunen barruan daude.\nEuskadiko Txirrindularitza Federazioaren barruan, foru aldundi bakoitzaren federazioak daude: Arabako Txirrindularitza Federazioa, Gipuzkoako Txirrindularitza Federazioa eta Bizkaiko Txirrindularitza Federazioa.\nKirol kontzeptuak[aldatu | aldatu iturburu kodea]\nOinarrizko arautegia[aldatu | aldatu iturburu kodea]\nTxirrindularitzako arautegi guztia erakunde eta federazioek zehazten dituzte, goitik beherako eskala batean (UCI, Nazio mailako federazioak, eskualde mailako federazioak...). Hala ere, lasterketak ulertu ahal izateko hainbat arau kontuan hartu behar ditugu:\nBizikletak geometria oso zehatzak eduki behar ditu, hau da, forma eta material muga zorrotzak daude.\nEzin dira gainontzeko txirrindulariak oztopatu.\nLasterketa hasieran ezingo da antolatzailearen autoa aurreratu, baimena eman arte.\nBizikleta txirrindulariak mugiarazi behar du, hau da, ezin da automobil, motor, ikusle edota beste kanpoko laguntzarik eduki.\nLasterketaren azken 20 km-etan (etapa edo egun bateko lasterketetan) ezingo zaie inongo hornidurarik (edaririk, janaririk...) eskaini txirrindulariei.\nTxirrindulariak ezingo du ibilgailuen laguntza aerodinamikoa erabili, hau da, tarte nahikoa utzi beharko du ibilgailuekiko. Bakarkako erlojupekoetan ezingo du beste txirrindulariekin gauza bera egin. Hala ere, arau honek malgutasun handia dauka, ez baita beti aplikatzen. Izan ere, txirrindulari bat erori bada edota arazo mekaniko batengatik atzean gelditu bada, pelotoiraino bueltatzen uzten zaio sarritan, beste alde batera begiratuz. Era horretan lehiakortasuna mantentzen da, kanpoko eragileak gutxituz.\nHelmugan, elkarrekin heldu den talde guztiak denbora berdina edukiko du (azken momentuko mugimendu arriskutsuak ekiditeko). Hala ere, postuak helmugaratzearen arabera zehaztuko dira, nahiz eta denbora berbera eman. Postua bizikletaren aurreko gurpilak erabakiko du.\nBizikleta aldatu daiteke, ordezko batengatik zein taldekide batekin. Hau normalean arazo mekanikoak daudenean egiten da.\nEzin da kaskoa inongo momentuan kendu.\nEkipamendua eta janzkera ere mugatuta daude, galtzerdien luzera eta arroparen materialak adibidez. Gainera, lasterkariaren zenbakia bai bizikletan eta bai txirrindulariaren arropan ikusgarri egongo da, baldintza zehatzak betez.\nTxirrindulari motak (espezialistak)[aldatu | aldatu iturburu kodea]\nMarco Pantani, Alpe d'Huez mendatea igotzen, 1997an.\nEskalatzaileak[aldatu | aldatu iturburu kodea]\nEskalatzaile deitzen zaie igoeretan (mendateetan normalean) ondo moldatzen diren txirrindulariei. Normalean txirrindulari arinak izaten dira, pisua mugatzaile handia baita malda gora ibiltzean.\nHauek dira eskalatzaile ezagun batzuk: Marco Pantani (il pirata bezala ezaguna), Nairo Quintana, Albero Contador, Amanda Spratt, Gilberto Simoni, Mikel Landa edota Mikel Nieve.\nSarritan, eskalatzaile trebeek itzulietako sailkapen nagusietan emaitza esanguratsuak lortzen dituzte, espezialista ez direnek denbora asko galtzen baitute. Hala ere, beste hainbat ezaugarri behar dira itzulien garaipena jokatzeko.\nErlojupeko espezialistak[aldatu | aldatu iturburu kodea]\nChloé Dygert, munduko txapelduna bakarkako erlojupekoan.\nErlojupeko espezialistak bakarka ondo moldatzen diren txirrindulariak dira, normalean ibilbide lauetan. Horregatik, routier onak izan ohi dira. Hala ere, txirrindulari horien ezaugarri nagusiak aerodinamika eta potentzia egonkorra mantentzeko gaitasuna dira. Normalean txirrindulari handiak izaten dira erlojupekoan espezialistak, baina badaude salbuespenak (Remco Evenepoel edota Victor Campenaerts adibidez).\nErlojupekoan txirrindulari espezialista batzuk hauek izan dira: Tony Martin, Rohan Dennis, Chloé Dygert, Lisa Brennauer, Vasil Kiryienka, Abraham Olano edota Haimar Zubeldia.\nEsprinterrak[aldatu | aldatu iturburu kodea]\nEtapa lauetan irabazteko gaitasuna daukaten txirrindulariak dira. Pelotoia amaieraraino elkarrekin iristekotan helmuga zeharkatzen lehenak izan ohi dira, daukaten abiadura puntagatik. Txirrindulari handi eta indartsuak izan ohi dira, pisu handiagokoak. Pisuagatik, hain zuzen, mendateetan arazoak eduki ohi dituzte tropelean mantentzeko.\nEsprinter ezagun batzuk hauek izan dira: Mark Cavendish, Mario Cipollini, Djamolidine Abdoujaparov, Elia Viviani, Anna Meares, Marta Bastianelli edo Jon Aberasturi.\nEsprinter asko pistako txirrindulari ohiak izan dira, modalitate horrek daukan antzekotasunagatik.\nKlasikomanoak (ehiztariak)[aldatu | aldatu iturburu kodea]\nKlasikomano edo ehiztariak etapa eta klasikoen garaipenak bilatzen dituzten txirrindulariak dira. Txirrindulari hauek ibilbide guztietara egokitzeko gaitasuna daukate. Normalean mendate txikiak erraz pasatzeko gai dira eta aldi berean esprinterako gaitasuna daukate. Klasikomano espezialista desberdinak ere badaude, batzuk itzulietako etapetan hobeto moldatzen dira eta beste batzuk klasiko berezietan. Harbideetako eta lurbideetako espezialistak (Greg Van Avermaet edota Philippe Gilbert adibidez) bereizi ditzakegu gainerako ehiztariengandik.\nHistoriako klasikomano batzuk hauek dira: Fabin Cancellara, Tom Boonen, Sean Kelly, Roger De Vlaeminck, Elisa Longo Borghini edo Gorka Izagirre.\nGregarioak[aldatu | aldatu iturburu kodea]\nGregario (edo domestique) deritze taldekideen beharretarako dauden txirrindulariei. Izatez ez da espezialitate mota bat, taldean hartzen duten rol bat baizik. Era guztietako lanak egin ohi dituzte beraien lider edo faboritoentzako: Autotik hornidura ekarri, haizetik babestu, arazo mekanikoak edukiz gero bizikleta utzi, eroriko posibleetatik babestu edota beste hainbat estrategia jokabide.\nTxirrindulari hauek ez dute emaitza edo garaipenik lortzeko aukera handirik izaten eta taldearentzako egiten dute lan. Askotan garairik onena amaitu zaien txirrindulariak izan ohi dira gregarioak, beste batzuk ordea, txirrindularirik gazteenak izaten dira, esperientzia lortu arte lanean dihardutenak. Beraien gaitasunen arabera lan bat edo besterako izango dira egokiagoak.\nAdibidez, abiadura handiko txirrindulariek (maila baxuagoko esprinterrak, ulertzeko) esprint bideratze lanak egiten dituzte sarritan, taldeko esprinterra ahalik eta leku onenean kokatzeko eta helmugatik ahalik eta gertuen eramateko (Mark Renshaw edo Maximiliano Richeze adibidez). Beste batzuetan errodatzaile onak izaten dira, pelotoiaren aurrean erritmo bizi bat jartzeko edo ihesaldi batean sartu eta beraien liderra lan egitetik libratzeko (Tony Martin, Luis León Sanchez edo Tim Declercq). Azken hori estrategia konplexuagoa da.\nItzulietako espezialistak[aldatu | aldatu iturburu kodea]\nAnnemiek Van Vleuten, 2018ko munduko erlojupeko txapelketa irabazi ostean.\nTxirrindulari batzuen gaitasuna egun bat bestearen atzetik errendimendu gorenean ibiltzea da, hau da, hainbait etapatan beren gaitasuna mantentzea. Txirrindulari horiek, etapa garaipenak baino, sailkapen nagusia daukate helburu eta horretarako konstanteak izan behar dute egunero.\nItzuli baten garaipena jokatzeko, zenbait gaitasun batu behar dira: mendateak erraz pasatzeko gai izatea eta erlojupekoetan denbora askorik ez galtzea gehienbat (hauek baitira denbora galera gehien ekartzen duten etapak). Horregatik, itzuliak jokatzen hasten diren txirrindulariak mendira egokitu diren erlojupeko espezialistak (Tom Dumoulin edo Miguel Indurain adibidez) edota erlojupekoetan denbora askorik galtzen ez duten eskalatzaileak (Vincenzo Nibali edota Carlos Sastre). Batzuetan bi espezialitateetan ondo moldatzen diren txirrindulariak agertzen dira (Christopher Froome, Alberto Contador edota Annemiek Van Vleuten).\nAstebeteko itzulietan, itzuli handietako (Frantziako Tourra, Italiako Giroa eta Espainiako Vuelta) garaile asko ikusi izan dira, baina beste profil bateko txirrindulariak ere agertzen ari dira: Michal Kwiatkowski, Julian Alaphilippe edo Maximilian Schachmann.\nEuskal Herrian Ion Izagirre, Pello Bilbao eta Mikel Landa aipa ditzakegu gaur egungo itzuli espezialista gisa.\nAll rounder[aldatu | aldatu iturburu kodea]\nEddy Merckx, 1966an.\nIngelesez all rouder (edo rouleur) gaitasun asko batzen dituztenei deitzen zaie. Txirrindularitzako edozein modalitatetara ondo egokitu diren txirrindulariak biltzen ditugu multzo honetan. Txirrindulari horien gaitasunen artean klasikoak, itzuliak, erlojupekoak zein mendiko etapak daude. Batzuetan esprintak ere bai.\nEmakumeen txirrindularitza profesionalean, espezializazio maila baxuagoa denez (ez dago ia emakumerik guztiz espezialista denik), oso garbi ikusten da maila altuko txirrindulariek lasterketa mota guztietan lortzen dituztela emaitzak (Annemiek Van Vleuten, Anna Van Der Breggen edo Marianne Vos). Ezaugarri horrek ematen dio emakumezkoen txirrindularitzari daukan ikusgarritasuna, urrunetik egindako eraso arrakastatsu gehiago ikusten baitira (Annemiek Van Vleutenen 2019ko munduko txapelketakoa adibidez).\nGizonezkoen kasuan berriz, espezializazioa oso ohikoa da eta zaila da lasterketa desberdinetan emaitza asko lortu dituzten txirrindulariak topatzea. Hala ere, badaude adibideak: Alejandro Valverde eta Eddy Merckx dira garbienak. Jens Voigt edo Sylvain Chavanel, Michal Kwiatkowski eta Julien Alaphilippe era aipa ditzakegu. Gaur egun, Remco Evenepoel gazteak horrelako profila eduki dezakeela dirudi.\n↑ (Ingelesez) «History» UCI (Noiz kontsultatua: 2020-03-27).\n↑ (Ingelesez) Mignot, Jean-Francois. (2015). The Economics of Professional Road Cycling. Springer International Publishing ISBN 10.1007/978-3-319-22312-4_2..\n↑ «1840/1929» Orbea (Noiz kontsultatua: 2020-03-23).\n↑ «1969/1982» Orbea (Noiz kontsultatua: 2020-05-11).\n↑ (Ingelesez) Rules. (Noiz kontsultatua: 2020-04-10).[Betiko hautsitako esteka]\n↑ (Ingelesez) «Mission, Vision, Values» UCI (Noiz kontsultatua: 2020-04-13).\n↑ (Ingelesez) «Under the hammer: Velon vs the UCI» Cyclist (Noiz kontsultatua: 2020-04-15).\n↑ (Ingelesez) «A.S.O - Official website Amaury Sport Organisation» www.aso.fr (Noiz kontsultatua: 2020-04-16).\n↑ (Ingelesez) BASIC SUMMARY OF CYCLE RACING RULES. Cairns Cycling Club.\n↑ (Ingelesez) «The kings of one day racing | The ten greatest Classics riders of all time» Road Cycling UK (Noiz kontsultatua: 2020-04-19).\n(Frantsesez) Txirrindularitzaren historia[Betiko hautsitako esteka]\n(Ingelesez) UCIren webgunea\n(Ingelesez) UCI ProTourraren webgune ofiziala\nOrriaren azken aldaketa: 15 urtarrila 2022, 10:29.


naiz: editoriala - Eskoziatik, independentzia prozesurako lezioak\n2021 MAI. 10\nEskoziatik, independentzia prozesurako lezioak\nEskoziako hauteskundeek, inoizko parte hartze handienarekin, gehiengo independentista nabarmena ekarri dute. Independentziari buruzko bigarren erreferendum bat egitearen aldeko argudio demokratikoa oso indartuta atera da eta pandemiaren ostean Londresekin talka konstituzional handia aurreikus daiteke. Koronabirusaren kontrako txertaketak izan duen arrakastan gotortuta, Boris Johnsonen ustez, erreferenduma orain planteatzea arduragabekeria litzateke, baina SNPko buru eta Eskoziako lehen ministro Nicola Sturgeonek argi adierazi dio une egokian erreferenduma martxan jartzeko prozesu legegilea abiaraziko duela eta berau blokeatzeko desafioa bota dio Londresi.\nEskoziakoa inportantea da Europako estaturik gabeko nazioentzat. Ez dirudi Kataluniako bidea hartuko duenik, ezta Londresek Madrilek bezala jokatuko duenik ere. Brexitaren itzala luzea da hemen. %62ko gehiengoarekin kontra azaldu ziren eskoziarrak, eta Sturgeonentzat erabakitzeko eskubidea indartzen du horrek. Londresek, baina, Europaren inguruan egin zituen bi erreferendumen arteko denbora tarte bera (1975-2016) eskatzen du. Gauzak horrela, fronte judizial eta politikoan borroka latz baterako osagai guztiak mahai gainean daude. Ikusteko dago, bestalde, Brexitarekin umiliatu zuten Europak Kataluniarekin izan zuen jarrera bera izango ote duen Europan sartzea eskatuko lukeen Eskozia independentearekin.\nSNPren iraunkortasuna ikusgarria da. Hamarkada eta erdi boterean daraman indar abertzalea oso indartsua da Eskozian. Ez du gaurtik biharrera independentzia lortuko baina, zalantzarik gabe, hauteskundeetan urrats handia egin du norabide horretan, irteerako bidea argia ez den arren. 2014ko erreferenduma galdu ostean, batzuek independentismoa lurperatu nahi izan zuten. Hemen da zazpi urte geroago, berrindarturik, boto eta argudio gehiagorekin. Halakoak dira independentziarako prozesuak: pertseberantzia eta irauna eskatzen duten prozesuak.


Adimen urritasuna eta adopzioa – Adoptia\nGorabide-tik, adimen-urritasuna duten pertsonei eta haien inguruari laguntza ematera bideratutako familien elkarteak, “Programa contigo” gauzatzen du pandemiatik. Programa honetan hainbat gai interesgarri jorratzen dituzten hitzaldi telematikoen bidez.\nAgintzari GEK-eko Arlobi-Adopia Zerbitzuko profesionalek “Adimen urritasuna eta adopzioa: etorkizunari begira” izeneko hitzaldi telematikoa egingo dute urriaren 14an, 18:00etan. Bertan, adimeneko ezgaitasuna duten persona adoptatuen eta haien familien inguruko hurbilketa teorikoa eta hausnarketa egingo dira.\nInformazio gehiago nahi izanez gero eta hitzaldia ikusteko, jo esteka honetara:


Jaizkibel, hareharriaren apetak - Zientzia.eus\nHasiera » Argazki-galeria » Zerrenda » Jaizkibel-hareharriaren-apetak\n2014/07/01 Iturria: Elhuyar aldizkaria\nBoxwork erraldoiak, hareharriaren ale-arteko disoluzioz sortuak Jaizkibelgo haitzulo batean. Horrelako geoformarik ez da beste inon ikusi.\nKarstifikazioa hareharrizko estratu lodietan gertatzen da. Estratu horiek malkar, labar eta plaka handiak osatzen dituzte.\nBarrunbez eta geoformaz betetako hareharrizko karsta da eskualde honetako ezaugarririk garrantzitsuena. Haietako batzuk gaur egun azalean dauden arren, inoiz haitzulo izandakoen pareten hondarrak dira. Koloreak eta diseinuak ikusgarriak dira.\nHidrologikoki aktiboa den haitzulo bateko sarrera. Lurpeko erreka batek zeharkatzen du haitzuloa, eta espeleotema ugari ditu.\nBertako bizidun batzuk (ezkerretik eskuinera): Kratochviliola opilioia (ez du begirik, ez pigmenturik); Neobisium pseudoeskorpioia, Tertziarioko oihan tropikaletako faunaren errelikto bat; eta Pseudoniphargus vasconiensis jatorri itsastarreko ur gezatako anfipodo bat, Euskal Herrian endemikoa.\nParamoudrak itsas poliketo abisalen hodi fosilen inguruan sortutako konkrezio silizeoak dira. Hainbat forma har ditzakete: esferikoak, zilindrikoak, elkartuta zizare artikulatu baten itxura dutenak... Zortzi metro luze izatera iristen dira. Munduko ikusgarrienetakoak eta ondoen kontserbatu direnetakoak dira.\nZinta trokelatuak eta hieroglifikoak diruditen geoformak. Munduan ez da horrelako beste egiturarik ezagutzen.\nMoebius bandak. Munduan ez da horrelako beste egiturarik ezagutzen.\nBoxwork erraldoiak 2\nBoxwork erraldoiak eta forma orrikarak labarretan dauden haitzuloetan. Silize eta karbonato soluzioen difusio, konbekzio eta prezipitazioz, sare poligonalak sortzen dira, hostopil erraldoien itxurakoak. Jaizkibelen dagoen diseinu-aniztasunik eta tamaina handirik ez zen ezagutzen lehenago.\nBoxwork erraldoiak 3


Adin txikiko batek egindako erosketa. Kontratuak ez du balio | Aldizkaria | EROSKI CONSUMER\nAdin txikiko batek motorra erosi du gurasoei kendutako diruarekin\nHamasei urteko mutil batek motorra erosi zuen saltoki batean, eta haren izenean egin zioten ordainagiria, Nortasun Agiria erakutsita. Adin txikikoak, ordea, ez zeukan diru sarrerarik, eta gurasoei hartu zien dirua, 1.290 euro, haiek ezertxo ere jakin gabe. Erostunak isilean gorde zuen guztia, baina gurasoak, azkenean, ohartu ziren, eta saltzailearengana jo zuten, erosketa baliorik gabe utz zezan. Epaitegietatik kanpo ados jartzen saiatu ziren, baina lortu ez zutenez, hamabost hilabeteren buruan, gurasoek salaketa jarri zuten saltzailearen kontra; kontratua baliorik gabe uzteko eskatu zuten, eta diru guztia itzultzeko ?interesak barne-, motorra saltzaileari bueltatzearen truk. Eta epaileak arrazoi eman zien. Santa Cruz de Tenerifeko Auzitegiak baieztatu zuen mutilak ez zeukala behar adinako jardun gaitasunik salerosketa kontratuari balioa emateko. Ordaindutako diruaren interesei buruzko erabakia ere eman zuen epai berean (2007ko martxoaren 27koa da): motorra itzultzen den egunetik hasi behar zen kontatzen, ez erosi zen egunetik.


Mey-Ling Bisogno | La FuNdiciOn Bilbao\nMey-Ling Bisogno | Madril\nIrailak 25 eta 26, 19:00etan\nMinari, hartaz askatzeari eta horrek eragiten duen aztoramenari (subidoia) buruzko dantza saiakerak.\nAhaztu dut zenbat min ditudan, elkarren artean bateraezinak. Gauza bakar batek lotzen ditu, izateko ilusioa ematen digun hitz funsgabe batek: ni. Ozeanorik ez duten uharteak dira. Nire nortasunak ez du etenik. Oinazea deabru bat da, nitaz jabetzen dena, eta dakitenek diotenez, deabru guztiei gustatzen zaie dantza egitea.\nZuzendaritza eta koreografia: Mey-Ling Bisogno\nDantzariak: Diana Bonilla eta Aiala Etxegarai\nJatorrizko musika: Martín Ghersa\nBanaketa eta komunikazioa: peso producciones\nArgien diseinua eta teknika: Martín Ghersa\nArgazkilaria: AMEO / Miguel Ángel García\nAtrezzoa: Mey-Ling Bisogno\nVenezuelan jaiotako dantzari, koreografo eta aktorea, txinatarra eta italiarra etorkiz, baina frantziar nazionalitatearekin. Mey-Ling Bisognok besteak beste Caracas, Miami, New York, Buenos Aires, Paris eta Madril biltzen dituen hainbat etapako bidaia batean eraiki du bere ibilbidea.\nDantza, mugimendu eta antzerkiko hainbat teknika ikasi ditu, beren jakin-mina eta agertoki gosea elikatzeko. Dantza klasikoa, dantza garaikidea, jazz dantza, mimo-dinamika, borroka librea, Grotowski teknika, flying low, K1 eta beste hainbat arlotan trebatu da. Prestakuntza beka bat eman zioten New Yorkeko Alvin Ailey American Dance Theatre konpainian. Antzerkia ere ikasi zuen Buenos Airesen, Rubén Schumacher zuzendari ospetsuarekin, eta Parisen, École Internationale de Théâtre Jacques Lecoq izenekoan.\nMey-Ling Bisognok mugimenduen hizkuntza oso berezia garatu du, eta egiten duen lanaren zutabeetako bat bere estetika berezia da. Bere lanek, haien intentsitatea eta dinamika direla eta, ikusle guztien interesa bereganatzen dute, arte eszenikoetan interesik izan ohi ez dutenena barne.


udaberria | Nire etxeko leihoa\nEtiketa honen artxiboa: udaberria\nKirola egitea gustatzen bazait bizitzaren zati garrantzitsu bat bezala ulertzen dudalako da. Ahal dudan gehienetan korrika, bizikleta edo igerian egiten dut. Bizitzak eta kirolak paralelismo asko daukate. Zerbait nahi bada borrokatu egin behar da. Zerbait nahi bada amets ezinbestekoa da amets egitea.\nPasa den larunbatean korrika egitera irten nintzen. Udaberria zoratuta dago (teorian ez zen oraindik udaberria baina…). Egia da zerua beltz zegoela. Ez zuen pinta onik. Edozein momentutan ekaitza egon ahal zitekeen. Eta ahal izan zen. Etxera iristeko ordu laurden inguru falta zitzaidan eta han hasi zen euria goitik behera indar handiarekin. Momentu horretan oinez hastea edo gelditzea ez zitzaidan burutik pasatu, nire helburua etxera iristea zen eta aurrera jarraitu nuen. Zenbaitek esan lezake zergatik atera nintzen eguraldiaren iragarpena ez bazen ona. Ados. Edo zergatik ez nintzen ezkutatu txokoren batean ekaitza hasi zenean. Errespetatzen dut iritzi horiek guztiak… baina ez datoz bat nire pentsamoldearekin. (kalera atera ez banintz orduan nire garunetan dauden ideiak bor-bor egongo lirateke. Ziurrenik orduak eta orduak pasako nituzke galdetzen zergatik ez nintzen kalera irten).\nBeti aurrera eta etorkizuna ilun egon arren, egun hartan zerua zegoen bezala… ez gaitzate inork gure ametsak zapuztu!!! Ekaitza ari arren, beti aurrera!!!\nKategoria Sailkatugabeak, etiketak ametsak, borroka, ekaitza, udaberria, 2012(e)ko martxoaren 21a egilea Iban Perez.\nHau ez da Anfield… hau San Martin da.\nBadakit nire aurkezpenean aipatu nuela futbolari buruz ez nuela inoiz hitz\negingo, baina denbora igaro ahal ideiak garatu egiten dira eta noizean behin\naipu txiki bat europako mendebaldean kirol erregearen inguruan nire post bat\nilustratzeko ez dut uste asko aldatuko dituenik blog honen filosofia eta\nLiverpool taldeak futbol partidak jokatzeko erabiltzen dituen estadioan,\naldegeletako irteerako atearen goiko aldean futbolariei ohartarazteko non\ndauden eta motibazio gisa This is Anfield esaldia irakur daiteke.\nOñatin, eta orain dela sei urte idatzi nuen honi buruz, San Martin parkea\ndaukagu herritarrok naturaz gozatzeko herriko erdigunetik hurbil. Hiru sarrera\ndaude, bi aurrealdetik eta bestea atzealdetik. Ez du ezer jartzen baina\nsentsazioa Hau da San Martin – This is San Martin aipua dagoela da. Leku\nBertan Oñatiar korrikalaririk bizkorrenak aritu eta aritzen dira\nentrenatzen. Marisol Ramosek hamaika\nbira eman dizkio, berdin du ze eguraldi, 650 metroko itzuliari (distantzia hori\nmarkatzen dit Garmin markako gps-ak), Sergio Garcia eta Yerai Varela gazteek,\nOñatiko kirolean harrobian lan ona egiten denaren seinale, ordu asko igaro dute\nparke honetako zuhaitzen gerizpean, herri lasterketetan parte hartzen duenak\nleku aproposa du zoru gogorra zapaldu ez badu nahi… Guztiak adibide garbia\nOñatin zerbait egiten bada kirola dela nagusi.\nKirolarekin bizikidetzan Gaztetxea aurkitu dezakegu San Martinen. Oñatiar\ngazteek eratutako proiektu bat egunetik egunera jorratzen doana eta tamainan\ntxikia izan arren aktibitatez blai dagoen toki bat Oñatiar ugariei alternatiba\nEsan bezala leku sakratu bat bakean egon nahi bada udaberriko eta udako\negun eguzkitsu eta beroetan. Momentu horietan musika entzun, liburu bat\nirakurri edo begiak itxita pentsatzen egon daiteke.\nBolatoki parean jartzea eta ikustea 650 metro dituzula aurretik korrika\negiteko… edo… hitzaldi batera joan eta kultur aberastasun bat irabaztea…\nedo… gerizpean jartzea liburu bat irakurtzen…\nHau da San Martin – This Is San Martin\nKategoria Sailkatugabeak, etiketak aloñamendi, atletismoa, euskadi, gazteak, gaztetxeak, gipuzkoa, ingalaterra, kirolak, korrika, literatura, liverpool, oñati, sanmartin, uda, udaberria, udazkena, 2011(e)ko ekainaren 9a egilea Iban Perez.\nKafe garaia ikasleontzat\nIritsi da maiatza\neta honekin batera gure fakultatean gutxienez klaseak emango diren azkeneko\nasteak. Beti bezala, eta urtero-urtero promesa berdina egin arren ikasle\nguztiok (lanak eta ikasketei garaiz egingo digula zezenak ez harrapatzeko azken\nmomentuan), berriro tentsio giro handi bat nabari da korridoreetatik barrena\neta batez ere liburutegian. Baita ere nola ez kafetegian.\nEz gara ni-ni belaunaldia, Sin tiempo edo denbora gabeko generazioa baizik. Hamaika gauz\nditugu esku artean eta guztietara ongi iristea zail egiten zaigu. Horregatik\nadibidez gaur eguerdian kafetegia goraino zegoen eta bokadiloen salmenta kopuru\nhandia ikusi da barraren alde batetik bestera, astirik ez baitago ongi\nbazkaltzeko eta ondoren digestio duin bat egiteko. Bazkaldu eta berehala\nliburutegira itzuli behar gara askok gure lanekin jarraitzeko eta epeak\nbetetzen saiatzeko. Kafe ekoizleentzat ere garai oparoak dira hauek\nunibertsitate munduan gutxienez. Produktu honen kontsumoa garai honetan\nizugarri igotzen da eta kafe makinek askotan deskantsurik lan egiten dute ordu\naskotan ikasleoi petrolio beltza bezalako preziatu den likido bat gure\nbarrenetan sartzeko aukera izan dezagun eta horren ondorioz gure indarrak eta\nbizitasunak hasi daitezen ordu batzuetan.\neguraldia da, badirudi negua joan dela eta udaberria udarekin nahastuta\netorriko dela. Aire zabalean kokatuak\ndauden igerilekuak irekitzen hasten dira, nahiago izaten dugu izozki bat\nkolakao bero bat baino afaldu ondoren… Horrelako eguraldiarekin oso zail\negiten da eraikin barruetan ikasten geratzea. Horregatik nahiago dut negua\nikasteko, baina hala ere negua edo uda edo udaberria izan… pentsatzen\njarraituko dut azterketa garaiak ez direla onak osasunarentzat.\nHala ere, asko\nkexatu arren, ez dut uste garai hauek deuseztatuko ditugunik, beraz ni bezala\nzaudeten milaka eta milaka pertsonei soilik gauz on bat esan dezaket: animo, eutsi goiari eta zorte on zuen\nKategoria Sailkatugabeak, etiketak araba, azterketagaraia, azterketak, eguraldia, ehu, euskadi, gasteiz, ikaslemundua, negua, uda, udaberria, 2010(e)ko maiatzaren 17a egilea Iban Perez.\nAgian beste behin\nedo kontatu dut blog honetan eguraldi txarra nahiago dudala ona baino. Baina\nhori beti ere erlatiboa da ikuspuntu eta pertsonaren arabera. Niretzat eguraldi\ntxarra (euria, elurra, hotza) eguraldi nahiko ona izan daiteke. Eguraldi ona\nberriz (eguzkia, zeru urdinak, tenperaturak hogei gradutik gora…) ez zait\nHala ere aitortu\nbeharra daukat eguraldia edozein delarik, bizitzaz gozatzen ahalegintzen\nnaizela ahal dudan heinean. Ez nuke ezergatik aldatuko Gasteizeko elurte bat\nurtarrilean Armentiara korrika egitera joateko aukera ematen didana uztaileko\negun eguzkitsu batengatik babes bakarra igerileku bat dena eta honek izan\ndezakeen zuhaitzaren itzala.\nEguraldiak hamaika aldaketa izan ditzake, bizitza bakarra da eta edozein\ndela ere jasaten dugun eguraldia, bizi eta gozatu egin behar da.\nKategoria Sailkatugabeak, etiketak eguraldia, uda, udaberria, 2009(e)ko maiatzaren 24a egilea Iban Perez.\nTentsioa eta estresa gora\ndugu. Azterketa garaia. Maiatza igarotzen ari da. Lan aurkezpen garai.\nUnibertsitatean tentsioa suma daiteke edonon. Gure artean apenas dago\ndenborarik aisialdian unibertsitatetik at dauden gauzaz gozatzeko. Buruan lanak\neta azterketak ditugu eta edozeini galdetuz gero zer moduz dabilen erantzun\nohikoena izaten da lanez gainezka eta azterketak prestatzen.\nUrteko emaitzak egun batean jokatzea oso gogorra izaten da. Zorionez\nlaister pasako dira egun zail hauek eta uztailean bizitzaz gozatzeko aukera\nzabala izango dugu.\nKategoria Sailkatugabeak, etiketak azterketak, ekaina, maiatza, uda, udaberria, unibertsitatea, 2009(e)ko maiatzaren 23a egilea Iban Perez.\nEguraldi ona etsai ikasleentzat\nUdaberrian gaude orain dela hilabete batetik.\nAipatu nuen negua hotzarekin agurtzen zela. Eta aste santuko oporrak pasa arte\nesan dezakegu eguraldia orokorrean oso petrala izan dela.\nBaina orain eguraldi ona egiten du. Momentuz\naste osoan zehar eguzkia izan da nagusi Gasteizeko zeruan. Hori ez da oso ona\nAlde batetik irakasle askok ez dute eskatzen\nberaien klaseetara joateko. Horrek eta kanpoan eguraldi onak egotea, klaseetara\nfaltatzearen arrazoi nagusietako bat da. Beste alde batetik gelak asko berotzen\ndira, eta giro horretan bat izerditan jartzen da asko gogaituz.\nOnartu behar dut alde onak ere badituela\neguraldi honek. Aire librean egoteko eta gauzak egiteko aukera gehiago ditugu.\nBaina benetan esaten dizuet ikasleentzako eguraldi hau oso gogorra dela.\nKategoria Sailkatugabeak, etiketak eguraldia, ehu, euskadi, gasteiz, udaberria, 2007(e)ko apirilaren 19a egilea Iban Perez.


Txaikovski Baleta ikusteko parada Iruñean — dantzan.eus\nHemen zaude: Hasiera › Hemeroteka › Txaikovski Baleta ikusteko parada Iruñean\nTxaikovski Baleta ikusteko parada Iruñean\niruñea. Gaur, 20:00etan, Gaiarre antzokian.\nTxaikovski Balet taldearen arrakasta ez da zoriaren fruitua izan, urteetako lan onaren ondorio baizik. Gainera, Perm munduko baletaren harribitxia da, Mosku eta San Petersburgoren inguruan. Litekeena da taldeari horrek laguntza eman izana, Txaikovski Baleta mundu osoan gehien estimatutako taldeen artean baitago, dantza klasikoaren eremuan betiere.\nBeltxargen aintzira Errusiako hiriburuko Bolshoi antzokian estreinatu zuten lehenengoz, 1877. urteko otsailaren 20ean. Ez da, hortaz, gaur gaurko emanaldia. Odette printzesa ederraren eta Sigfrido printze gaztearen arteko amodio istorio erromantikoa azaltzen du, balet erritmo ederrean girotuta.Maiurs Petipa, Lev Ivanov eta Leksandre Gorskiren koreografia gidaritza klasikoa moldatu du Nikolai Boiartxikov koreografoak emanaldia jendaurrean aurkezteko.\nEgun dagoen ikuskizun onenetakoa\nKritikariak ikuskizun baten inguruan ados jartzea maiz zaila gertatzen bada ere, oraingoan gehienak ados dira: Beltxargen aintzira une honetako ikuskizun erakargarrienetakoa da.\nIldo horretan, Permeko hiriak Mosku eta San Petersburgorekin duen harreman estuak, balet eta dantza korronteei dagokienez, aipamen berezia merezi du. Izan ere, bertako koreografia ekarpenak zale eta jakitun gehienen mirespena jaso du behin baino gehiagotan. Hala, Iruñean aurkeztuko duten obrarekin atsegina hartzeko parada izango du dantza maite duenak. Hiru ekitalditan banaturik dago Beltxargen aintzira, hasierako tristezia eta melankolia kutsuko girotik zorioneko amaierara igaro arte. Dantzaren eta musikaren bat-egiteak hiru ordu inguruko narrazio emanaldia osatzen du. Gaur izango da Txaikovski Balet taldeak Iruñean aurkeztutako ikuskizunaz gozatzeko azken aukera. Beste herrialdeetan egin duten bezala, Euskal Herriko publikoak ere euren baletarekin gozatzea nahi dute.


Bezeroekin bat egin / Itzultzaile  Interpreteekin bat egin\n- Nork kontrata edo eros ditzake itzulpen zerbitzuak ProZ.com‐en bidez?\n- Nola itxi dezaket bidali dudan lan baterako eskaintza?\n- Zer da lan argitalpenen historia (Aurreko lan argitalpenak)?\n- Nola onartzen dira lanak?\n- Nork jaso ditzake lanak?\n- Nola bidal dezaket aurrekontu bat?\n- Lanen aurrekontuen historia: nork ikus dezake?\n- Nola kontrola dezaket nire aurrekontuaren datu‐orrian dagoena?\n- Zer dira ProZ.com‐eko lan‐kuotak?\n- Zer da lan "potentzial" bat?\n- Nork ezartzen ditu lan bakoitzaren ordainketa eta entrega baldintzak?\n- Zerbitzuetako erosleek nola ordain nazakete?\n- Lan jakin baten gaineko mezuari buruzko galdera bat daukat. Norekin jarri beharko nintzateke harremanetan?\n- Zeintzuk dira lan bati buruzko aurrekontua bidaltzearen truke ordaintzeko dauden moldeak?\n- Lanari buruzko aurrekontua bidaltzen badut eta erantzunik jasotzen ez badut, jakinaraziko zait? Noiz?\n- Aurrekontuaren datu‐orria erabili behar dut benetan interesaturik nagoela agertzeko, edo zuzenean idatzi behar diot bezeroari?\n- Zergatik ezin dezaket lan batzuei buruzko aurrekonturik bidali?\n- Zergatik daude bazkide batzuentzako soilik diren lanak?\n- Lana eskuratu dut, baina zerbitzuetako eroslea ez da berrio nirekin harremanetan jarri...\n- ProZ.com‐ek zergatik ez du gutxieneko itzulpen tarifarik ezartzen?\n- Zer dira Erreferentzia automatikoak?\n- ProZ.com‐ek iragartzeko aukerarik ematen du (Google bezala) nik ere nire freelance zerbitzuak iragartzeko?\n- Ez naiz lan jakinarazpenak jasotzen ari.\n- Ez naiz jaso beharko nituzkeen lanen jakinarazpen guztiak jasotzen ari.\n- Zergatik ez zait nire hizkuntza konbinazioko lan guztien berri ematen?\n- Zergatik bidaltzen dizkidate lanei buruzko jakinarazpenak argitaratu eta handik denbora batera? Atzerapena egon omen delako.\n1.1 - Nork kontrata edo eros ditzake itzulpen zerbitzuak ProZ.com‐en bidez?\nEdozein negoziok edo norbanakok eros edo kontrata ditzake zerbitzuak ProZ.com‐en bidez. Mezua argitaratzeko bidaltzen bada, harremanetarako zenbait informazio ezartzea beharrezkoa da: izena, e‐posta, telefono zenbakia, herrialdea, etab. Berehalako Lanen kasuan, ordainketa kreditu txartelaz egin behar da.\n1.25 - Nola itxi dezaket bidali dudan lan baterako eskaintza?\nZerbitzuetako erosle izaki, hizkuntza konbinazio ezberdinetan itxi dezakezu lanari buruzko mezua, edo bestela, mezua guztiz ezaba dezakezu.\n1. Erabili "Ikusi Aurrekontuak" botoia lanei buruzko mezuak ikusten zabiltzan bitartean, edota erabil ezazu jasotako jakinarazpenean datorren esteka lan eskaintza bidali ostean 2. Hizkuntza konbinazio bakoitzaren azpian, "Klik egin ixteko" esteka bat dago. Esteka horretan klik eginez gero, hizkuntza konbinazio horretan egon daitezkeen lan eskaintzetarako itxiko da delako lana (geroago berriro zabal daiteke metodo bera erabiliz). 3. Hizkuntza konbinazio guztiak itxi direnean, lanari buruzko mezu guztia itxiko da.\n1.28 - Zer da lan argitalpenen historia (Aurreko lan argitalpenak)?\nLan argitalpenen historiako orrialdeak zerbitzu erosleek bidalitako azken 100 mezuak zerrendatzen ditu (zerbitzu erosleen profila edo e‐posta helbidea oinarri harturik). Hautagaiek zerbitzuetako erosle baten lehenagoko lan mezuak irakur ditzakete "Aurreko lan argitalpenak" estekaz baliatuz, "Zerbitzuetako erosleari buruz" koadroan dagoena. Zerbitzuetako erosleek haiek bidalitako lanaren mezua ikus dezakete esteka bera erabiliz, edo bestela, ondoko orriaren bidez: Lan argitalpenen historia.\nLan argitalpenen historia bazkideek bakarrik ikus dezakete. Hona hemen adibide bat:\n2.1 - Nola onartzen dira lanak?\nLanak onartzeko hiru modu daude ProZ.com‐en: (1) Mezu bat bidaltzea / edo lan baterako aurrekontua bidaltzea (2) Zuzenean harremanetan jartzea (zerbitzuetako erosleak harremanetan jartzen da pro batekin) (3) Berehalako Lanak: zerbitzuetako erosleak testua argitaratzen du eta ondo kalifikatutako profesionalak automatikoki hautatzen dira\nMetodoa (1) lanak aukeratzeko ikusgai dagoen metodo bakarra da; beste metodoak pribatuan onartzen dira. Metodoa (2) onartutako lan erdietarako kontuak.\n2.2 - Nork jaso ditzake lanak?\nProZ.com‐en erregistratutako edozein erabiltzaile jaso ditzake lanak. Halere, lanen mezuak bidaltzen dituztenak balikete irizpide jakin batzuk betetzen dituztenei soilik bidaltzea. IkusiFAQ pertsona jakin batzuentzako soilik diren lanei buruz informazio gehiago eskuratzeko.\n2.11 - Nola bidal dezaket aurrekontu bat?\nLehenik eta behin, mezu guztiek aurrekontuak onartzen ez dituztela jakin behar duzu. Bigarrenik, interesatzen zaizun lanak aurrekontuak onartzen dituela dakizunean, prozesuaren hasteko "Aurrekontua bidali" botoian sakatu behar duzu mezuaren goiko edo beheko aldean zuk proposatutako aurrekontua bidali ahal izateko. "Aurrekontuaren datu‐orrian" zaudela, zure tarifak bidal ditzakezu eta zure lanaren ordaina adierazi. Gogora ezazu zure browniz‐ak edo zorroa erabil dezakezula lan bati buruzko aurrekontua proposatzeko bazkide osoa edo partziala ez bazara. Aurrekontua bidaltzeko kostua: 1 USD edo 100 browniz.\nZerbitzuetako erosleari aurrekontua bidali ostean, "Ez egin ezer", "Ez, eskerrik asko" edo "Onartu" hauta dezakete.\nLehenagoko aurrekontuak ikusteko, mesedez klik egin "Nire aurrekontuak" atalean, orri nagusiko "Lanak" fitxan.\n2.13 - Lanen aurrekontuen historia: nork ikus dezake?\nProZ.com‐eko bazkideek soilik ikus dezakete euren lanen aurrekontuen historia. Gainerako ProZ.com‐eko erabiltzaileek edo zerbitzuetako erosleek ezin dute informazio hori ikusi\n2.14 - Nola kontrola dezaket nire aurrekontuaren datu‐orrian dagoena?\n"Editatu datu pertsonaletara" bazoaz, aurrekontuaren datu‐orrian sartuko den informazioa kontrolatu ahal izango duzu: izena, helbidea, telefono eta fax zenbakiak, etab.\n2.16 - Zer dira ProZ.com‐eko lan‐kuotak?\nZuzeneko lanak: Zerbitzuak dohainik kontrata edo eros daitezke. Halaber, zuzeneko lanak eskuratzeko profilaren mantenua ere doakoa da.\nBidalitako lanak: Dohainik bidal edo argitara daitezke lan proiektuak. Aurrekontu bat eskaintzea edo bidaltzea dohainik eta haiek nahi beste alditan egin dezakete ProZ.com‐eko bazkideek. Bazkidetza ordaintzen ez duten guneko erabiltzaileek 1$ ordaindu behar dute (edo, bestela, 100 browniz) bidalitako aurrekontu bakoitzeko.\nBerehalako lanetan, lanaren guztizkoaren komisio bat kobratzen du ProZ.com. Berehalako lanetarako ordainketa zerbitzuetako hornitzaileak ordaindu behar duena da, ProZ.com‐ek kobratzen duena aldez aurretik kendu baitzaio kopuru horri.\n2.17 - Zer da lan "potentzial" bat?\nLan "potentzial" bat bidalitako edozein lan da, eremu edota xehetasun jakinik ez duena; bereziki, CVak edo antzekoak erakarri nahi ditu lan harreman bat ezartzearren.\n2.18 - Nork ezartzen ditu lan bakoitzaren ordainketa eta entrega baldintzak?\nLan guztien baldintzak bezero eta zerbitzu hornitzaileek adosten dituzte. ProZ.com‐eko langileek ez dute zer esanik baldintza horien gainean eta ez dute betetzen direnentz egiaztatuko.\n2.21 - Zerbitzuetako erosleek nola ordain nazakete?\nLehenik eta behin, zerbitzuetako erosle batek eta itzultzaile batek ProZ.com‐en bidez lan harreman bat izatea adosten dutenean, alde biak dira xehetasun guztiak hitzartzen dituztenak, eta ProZ.com‐ek ez du esku‐hartzerik izaten hitzarmenetan. Beraz, zure esku dago beste aldearekin ordainketa metodoak eta baldintzak adostea.\nHori argiturik, hainbat dira erabili ohi diren ordainketa metodoak. Banku‐transferentziaren bidezko ordainketa metodo bat da, eta txekeak beste bat. PayPal eta Moneybookers eskudiruzko transferentziak egitea ahalbidetzen dituzten lineako zerbitzuak dira. Western Union ere badago. Ordainketa horiek guztiek abantailak eta desabantailak dituzte, eta baliteke horietako bat proiektu txikiago batentzako aproposa izatea eta bestea, aldiz, handiago baterako. Bizi zaren lekua ere aintzat hartzea garrantzitsua da.\nGai hau sarritan eztabaidatu izan da ProZ.com‐eko foroetan. Dohainik aurki dezakezu. Ondokoa arakatzen hastea iradokitzen dizut Diru kontuak foroa.\n2.22 - Lan jakin baten gaineko mezuari buruzko galdera bat daukat. Norekin jarri beharko nintzateke harremanetan?\nLan jakin horren mezua bidali duenarekin harremanetan jarri behar duzu zuzenean. Mezua bidali duenak emandako informazioa baino ez du ProZ.com‐ek. Bidaltzailearen erantzukizuna da harremanetarako informazio zuzena ematea. ProZ.com‐ek ez du inolako erantzukizunik gaizki jarritako esteken edo harremanetarako informazioaren gainean; mezua bidaltzen duenak emandako informazioa baino ez du ProZ.com‐ek.\n2.23 - Zeintzuk dira lan bati buruzko aurrekontua bidaltzearen truke ordaintzeko dauden moldeak?\nBidali dituzten lanei erantzutea bada ordainketa modu bat. Badira ordaintzeko modu ugari:\nBrowniz puntuak erabil ditzakezu (100 puntu aurrekontu bakoitzeko). ProZ.com‐eko erabiltzaile guztiek 300 browniz puntu jasotzen dituzte erregistratzen direnean. Browniz puntu gehiago nola eskura ditzakezun ikusi nahiz izanez gero, mesedez, joan Nola eskura ditzaket browniz gehiago?\nDiruaProZ.com‐eko Zorroan dirua utzi dezakezu eta aurrekontu bakoitzean kentzen joango zaizu. 1$ balio du aurrekontu bakoitzeko.\nProZ.com‐eko bazkideek (120$ urte bakoitzeko) nahi adina lanetarako bidal ditzakete aurrekontuak.\n2.24 - Lanari buruzko aurrekontua bidaltzen badut eta erantzunik jasotzen ez badut, jakinaraziko zait? Noiz?\nZerbitzuetako erosleek jasotzen dituzten aurrekontuak aztertuko dituzte. Bi egun‐edo iragan daitezke aurrekontuetako bat aukeratu baino lehen‐ betiere, proiektuaren entrega‐epearen arabera. Zerbitzuetako erosleak ohar bat bidaliko die lanaren buruzko aurrekontua bidali duten guztiei "Oraindik ez egin ezer", "Ez, eskerrik asko" edo "Onartu" adieraziz. Kontuan hartu zerbitzuetako erosleak ez duela halakorik zertan egin behar, eta ezer ez egitea erabakitzen badute, ez duzu jakingo hautatu zaituzten edo ez, jakinarazpenik helduko ez baitzaizu.\n2.26 - Aurrekontuaren datu‐orria erabili behar dut benetan interesaturik nagoela agertzeko, edo zuzenean idatzi behar diot bezeroari?\nBezeroaren jarraibideak jarraitu behar dituzu. Jarraibiderik eman ez badu, erabil ezazu aurrekontuaren datu‐orria.\nBezeroak kontrakorik adierazi ezean, ezin zara sekula harekin zuzenean harremanetan jarri, eta ezin diozu deitu ere egin. Hori egiten baduzu ProZ.com‐en duzun irudiari eragingo dio, eta ondorioz, lana *jasoko ez duzula* esan daiteke ziurtasun osoz. Erabiltzailea zerbitzuetako eroslearekin zuzenean harremanetan jartzearen ondorioz ProZ.com‐eko langileek kexarik jasotzen badute, eta bezeroak horrelakorik ez egiteko berariaz adierazi badu, erabiltzailearen profila ezabatu egin daiteke.\n2.30 - Zergatik ezin dezaket lan batzuei buruzko aurrekonturik bidali?\nItzulpen lanak bidaltzen dituztenek badute lanen aurrekontuak bidal diezaieketen pertsonak mugatzeko aukera, betiere, erabiltzaileen profilaren arabera. Hautaketa hori egiteko irizpideak ondokoak dira: espezializazio eremua, espezializazio eremu zehatzak, egiaztagiriak, softwareari buruzko ezagutza, kokalekua, ama‐hizkuntza. Aurrekontua bidal ezin diezaiekezun lanen jakinarazpenik ez duzu jasoko. Itzulpen lanak bidaltzen dutenek, halaber, aurrekontu‐bidaltzea muga dezakete ProZ.com‐eko bazkidetza egoeraren arabera. Halere, horrek ez du esan nahi lan jakinarazpenak jasoko ez dituzunik.\n2.31 - Zergatik daude bazkide batzuentzako soilik diren lanak?\nLanak bidaltzen dituztenak, horrela irizten diotelako eta dituzten arrazoiak dituztelako, lanak zenbait irizpideen arabera muga ditzakete, bazkidetza maila ere barne sartzen dela (irizpideetako batzuk: herrialdea, tresnak, etab.)\nBezeroetako batzuek nahiago izaten dute ordaintzen duten bazkideekin soilik harremanetan jartzea. Beste batzuek aldiz, nahiago izaten dute ordaintzen ez duten bazkideei ere lana proposatzea denbora jakin bat iragan ostean.\nLan argitalpenak eta bazkideentzako soilik diren epeak, guneko beste ordu guztiak bezalaxe, GMT orduaren araberakoak dira.\n2.33 - Lana eskuratu dut, baina zerbitzuetako eroslea ez da berrio nirekin harremanetan jarri...\nProZ.com‐ek ez du esku‐hartzerik lanaren banaketan.\nZerbitzuetako erabiltzaileren mezu bat jasotzen baduzu, zure aurrekontua onartu egin dela esan nahi du eta zerbitzuetako erosleak zuri esleitu nahi dizula proiektua.\n2.35 - ProZ.com‐ek zergatik ez du gutxieneko itzulpen tarifarik ezartzen?\nNoiz edo noiz iradokitu izan digute zergatik ezartzen ote ez ditugun mekanismo tekniko jakin batzuk gutxieneko tarifak adierazteko. ProZ.com‐ek tarifak egonkortzera lagun dezaketen mekanismo batzuk ezarri baditu ere, (ikusi tarifei buruzko FAQ), ProZ.com‐ek ez du gutxieneko tarifentzako mekanismo bat ezartzeko asmorik, ondoko arrazoiak direla‐eta:\nUste dugu bazkide bakoitzak bere gutxieneko tarifak ezartzeko eskubidea izan behar duela. Guk eskaintzen duguna tarifen kalkulagailua da. Hau da, tarifa kalkulagailuaren bidez, guneko erabiltzaileek aukera ezberdinak aintzakotzat hartzen dituzte eta guk aukerako iragazkiak eskaintzen dizkiegu guneko erabiltzaileak berak gutxieneko tarifak ezar ditzan. Aipatutakoaweb gunearen filosofiarekinbat dator, alegia, bazkideen negozioetan esku‐hartzerik ez izatea.\nHori arrazoi nahikoa ez dela irizten badiozu, hurrengoa kontuan hartu: (1) Gutxieneko tarifak ezartzea posible eta gomendagarria izan baliteke ere, gaur egun ez dugu horiek betearazteko bitartekorik. (2) Ez dakigu gutxieneko bat ezartzea legezkoa ote den, eta inork ez digu horren gaineko argibiderik eman (abokatuen iruzkinak asko eskertuko genituzke: http://www.proz.com/support ) (3) Beste gune batzuk ere gutxieneko tarifak ezartzen saiatu dira, baina nonbait, ez dute arrakastarik izan.\nItzultzaileen intereserako da, baita ProZ.com‐enerako ere, tarifak eskaerekin bat etortzea gure ogibidearen mesederako. Xede horretarako, ProZ.com‐eko langileek itzultzaileen arteko komunikazioa eta lankidetza eskertu eta suspertu nahi dute. Baina, uste dugu tarifen gaineko kontrola zerbitzu hornitzaileen esku egon behar duela (edo lukeela!).\n2.36 - Zer dira Erreferentzia automatikoak?\nZerbitzuetako erosle bati agertzen zaizkio Erreferentzia Automatikoak lan bat argitaratu ostean. ProZ.com‐eko sistemak automatikoki hautatzen ditu lan horretako irizpideekin bat datozen ProZ.com‐eko gorengo bost bazkide onenak. Zerbitzuetako erosleari itzultzaile horien zerrenda bidaltzen zaio, haiekin harremanetan jartzeko esteka batekin. Gisa horretan, zerbitzuetako erosleek denbora eta anabasa aurrezten dute eta ProZ.com‐eko bazkideak lan eskaintza gehiago jasotzen dituzte.\nErreferentzia Automatikoen adibideak:\n2.37 - ProZ.com‐ek iragartzeko aukerarik ematen du (Google bezala) nik ere nire freelance zerbitzuak iragartzeko?\nIragarkiak direktorioko orrialdean eros daitezke. Informazio gehiago eskuratzeko, joan "Nire ProZ.com" > "Nire Iragarkiak" > Informazioa\nIragarkiak erosi dituzten askok errepikatu egin dute, beraz, esan daiteke emaitza onak ematen dituela. Hasierako prezioa 20$ da. Saia zaitez.\n12.1 - Ez naiz lan jakinarazpenak jasotzen ari.\nEz baduzu lan jakinarazpenik jasotzen, eta sekula ere jaso ez baduzu, zure profileko ezarpenak egiazta itzazu. Ez duzu jakinarazpenik jasoko: ‐ ez duzu hizkuntza konbinaziorik jarri ‐ ez duzu espezializazio eremurik jarri ‐ ez duzu Lan jakinarazpenak hautatu zure e‐postako lehentasunetan.\nJakinarazpenak jaso badituzu, eta ezer aldatu barik ez baduzu gehiagotan jasotzen, hainbat arrazoi egon daitezke: ‐ aldez aurretik bidali eta itzulitako mezurik baduzu, zure helbide elektronikoa akastun egon daiteke (egiaztatu datu pertsonalak zure profilaren orrialdean; 'xxx ' karaktereak zure helbide elektronikoa baino lehenago ezarri dira ‐ ProZ.com jakinarazpenekin arazo bat dago. (Egiaztatu gunearen egoerari buruzko orrialdeko informazioa) ‐ Zuk edo zure ISPak iragazketak aldatu edo gehitu ditu, eta ondorioz, ez zaizkizu jakinarazpenak heltzen (esaterako, terra.es‐ekin antzeko arazo ezagun bat dago)\nAurreko hori guztia egiazta ondoren arazoa aurki ezin badezakezu, laguntza eskaera bat bidal ezazu, gutxienez, jakinarazpena jaso behar izan zenukeen lan baten esteka.\n12.3 - Ez naiz jaso beharko nituzkeen lanen jakinarazpen guztiak jasotzen ari.\nPosta elektronikoz bidaltzen diren lanei buruzko jakinarazpenak bidaltzen direnean, ondoko irizpideak hartzen dira kontuan: hizkuntza konbinazioa, gaia, lan egiteko beharrezkoak diren tresnak, geografia‐espekulazioak, eskatutako egiaztagiriak, eskainitako tarifak. Ez baduzu lan bati buruzko jakinarazpenik jasotzen, egiazta itzazu zure profileko ezarpenak eta lehentasunak galdera horrentzako egokiak ote diren. Badirela uste baduzu, mesedez bidal ezazu laguntza eskaera bat, jakinarazpena jaso behar izan zenukeen lan baten edo gehiagoren URLa(r)ekin. Laguntza saileko langileek jakinarazpena Proz.com‐en zerbitzaritik bidali zitzaizun edo ez egiaztatuko dute. (Horrela bada, arazoren edo iragazketaren bat egon daiteke zure ISPean edo ordenagailuan.)\n12.4 - Zergatik ez zait nire hizkuntza konbinazioko lan guztien berri ematen?\nNahiz eta e‐postako lehentasunetan zure hizkuntza konbinazioko lan "guztien" berri ematea jarri, sistemak badu berezko irizpide bat, eta horren arabera hautatuko du nori eman mezu berrien berri. Adibidez, zerbitzuetako erosleek zehaztu dezakete herrialde jakin bateko itzultzaileei bakarrik eman nahi diotela lan horren berri, edo software jakin bat duten horiei. "Jakinarazpen guztiak" hautatzen baduzu, lanei buruzko jakinarazpenak jasoko dituzu, baina soilik zerbitzuetako erosleak aipatutako mugak jarri ez baditu.\n12.5 - Zergatik bidaltzen dizkidate lanei buruzko jakinarazpenak argitaratu eta handik denbora batera? Atzerapena egon omen delako.\nItzulpen lanak bidaltzen dituzten batzuek berehala argitaratzen diren lanak bidal ditzakete. Besteek bidalitako mezuak aztertu egiten dira. Jakinarazpenak lan horiek aztertu ondoren bidaliko dira. Horregatik, hain zuzen, lana argitaratu eta ordu batzuk geroago jasotzen da jakinarazpena. Jakinarazpenak erabiltzaile guztiei bidaltzen zaizkie; normalean, e‐postako jakinarazpen guztiek 5 minututan uzten dute zerbitzaria.\nKontuan hartu beharreko beste faktore bat ordu‐zona da. Guneko ordu guztiak GMTren arabera antolatzen dira. Ondorioz, bakoitzaren kokaleku geografikoaren arabera, baliteke lanari buruzko jakinarazpena bidalitako unea eta argitaratutakoa berdina ez izatea; halere, guneak duen orduaren eta zure bezeroaren e‐postako orduaren arteko diferentzia aintzat hartzen bada, ohartuko zara lana aztertu eta jendaurrean jarri zenetik minutu batzuk geroxeago bidali zela jakinarazpena.\nArestian aipatu ez diren atzerapenak izaten badituzu, mesedez bidal ezazu laguntza eskaera bat atzeratutako lanaren URLarekin. Mezua gure zerbitzaritik irtendako ordu zehatza ikusiko dugu.


TOKIA: Euskara/ Atzegi/ Berdintasunarekin konpromisoa\n2014ean bide berri bat hasi genuen Emakume eta Gizonezkoen arteko Aukeren Berdintasunarekiko dugun konpromisoa erreal eta efektibo bilakatu nahi dugu. Prozesu honen baitan, 2015ean 2015-2018 Atzegiko Emakumezko eta Gizonezkoen arteko Berdintasun Plana abian jarri genuen.\nPlan honen helburua Atzegin Emakumezko eta Gizonezkoen arteko aukera berdintasuna lortzeko neurri ezberdinak ezartzea da.\nHorretarako, lan baldintzekin zerikusia duten hainbat aspektuei so egiteaz gain, gure elkartearen helburua aintzat hartuta, gure gizarte esku-hartzean genero ikuspegia txertatzea beharrezkoa dela uste dugu, adimen urritasuna duten pertsonen aukera berdintasunerako ere lagungarria izango delakoan.\nSakatu hemen Berdintasun Plana eskuratzeko\nSexu jazarpena eta jazarpen sexualaren aurkako protokoloa\nProtokolo hau Atzegiko 2015-2018 emakumezko eta gizonezkoen arteko berdintasun planaren bitartez abian jarritako neurria da. Protokolo honen helburua sexu jazarpen eta jazarpen sexista ekiditea da eta prebentziorako prozedurak espezifikoak arbitratu eta jazarpena jasan dutenen salaketa eta erreklamazioei erantzun bat ematea da.\nOndorengo esteken bitartez protokoloaren bi bertsioak eskuratu ditzakezue:\nIrakurketa Errazeko bertsioa\nEmakunderen Lankidetza Erakundearen Aitorpena\n2017ko otsailaren 7an Emakundek, Emakumearen Euskal Erakundeak, Atzegiri Emakumezko eta Gizonezkoen Berdintasunerako Lankidetza Erakunde izaera aitortzea erabaki zuen Elakrteak Berdintasunarekiko onartutako konpromisoa dela eta.


Gizonezko batek emakume bati sexu-erasoa egin zion igandean Irunen\n21 urteko gizonezko batek emakume bati eraso egin zion igande goizaldean Irunen. Lagunartean joan ziren etxebizitza batera, eta gela batean biak bakarrik gelditzean, ukitzeak egiteari ekin zion. Alde egitea lortu zuen emakumeak, eta erasoa salatu zuen. Durangon, bestalde, bortxatu egin zutela salatu zuen emakume batek iragan abuztuaren 21ean.\nBarakaldon emakume bat eraso zuen gizonezko batek larunbat goizaldean\nEmakume baten gainera joan eta ukituak egin zizkion gizonezko gazteak, Barakaldoko kale batean.\nEmakume bati sexu-erasoa egin dio bikotekide ohiak Zuian\nUrruntze-agindua urratuta eraso du bikotekide ohia 61 urteko gizonezko batek. Aurretik ere gizonezko berdinaren aurkako salaketak jarri dituzte hainbat emakumek, lan- eta sexu-jazarpenagatik.\nGizonezko batek emakume bat eraso du trenean, Bilbo-Bermeo ibilbidean\nBilbo-Bermeo tartean izan zen sexu-erasoa, astelehenean. Keinuak egin ostean, adin txikiko neska bat behartu zuen gizonezko batek.


ONCEren Gabonetako sari bereziak 8 milioi euro banatu ditu Bilbon eta Donostian, gaur goizean egindako zozketan. Hain zuzen ere, 400.000 eurorekin saritutako 20 kupoi utzi ditu ONCEren Gabonetako sari bereziak Euskal Autonomia Erkidegoan (EAE).\nONCEk ostiral honetan jakitera eman duenez, horietako 10 kupoi Bilbon saldu zituzten. "Ezin dut sinetsi. Ezagutzen ditudan sei edo zazpi bezerok ezusteko atsegina hartuko dute komunikabideen bidez jakiten dutenean edo nire saltokira hurbiltzen direnean", adierazi du saltzaileak.\nHalaber, Donostiako Loiola kaleko kioskoan beste 10 kupoi saldu zituzten. Bertako saltzaileak nabarmendu duenez, "egun hauetan jende asko etorri denez erosketak egitera, saritutako kupoiak oso banatuta daude eta ezustekoa oso handia izan daiteke, ez baitakit nortzuk erosi zituzten saritutako kupoiak".\nGainera, Tuteran eta Cortesen (Nafarroa) ONCEko saltzaile batek bigarren sariaren milioi bat euro baino gehiago banatu ditu, ohiko bezeroen eta hurbilekoen artean 27 kupoi saldu baititu, semearen jaiotza-datarekin bat zetorren zenbaki batekoak.\n"Oso pozik nago, nire zenbaki gogokoena delako. Eta oso pozik nago, egunero nigan konfiantza duen jende askok zortea izan duelako, eta are gehiago une latz honetan", esan du saltzaileak.\nGaur goizean egin den ONCEren Gabonetako zozketak 400.000 euroko 75 sari eta 40.000 eta 20.000 euroko beste hainbeste sari jarri ditu jokoan, baita 500, 400, 300, 200, 100, 50, 20 eta 10 euroko sariak ere.


BILBOKO ERRALDOI ETA BURUHANDIEN BISITA GIDATUAK\nEUSKAL MUSEOAK BISITA GIDATUAK ESKAINIKO DITU LEHENENGOZ UZTAILEAN, 'BILBOKO ERRALDOIAK ETA BURUHANDIAK' ERAKUSKETA IKUSTEKO\nXedea da bisitariek Museoaren aldi baterako erakusketarik arrakastatsuena hurbiletik ezagutzeko aukera izatea\nUztailaren 1, 5, 10, 15 eta 19an bisitak euskaraz izango dira. Uztailaren 3, 8, 12 eta 17an, berriz, gaztelaniaz\nBisitariek 11:30ean egon beharko dute Bizkaiko erakundean\nDoako jarduera da, eta ez da beharrezkoa izango aldez aurretik izena ematea\nEuskal Museoak ‘Bilboko Erraldoiak eta Buruhandiak’ erakusketa aurkeztuko du udan, inoiz baino berritasun gehiagorekin. Horietako bat da bisita gidatuen eskaintza; uztail osoan eskainiko dira, Bizkaiko erakundeko klaustroan. Bisita hauen helburu nagusia da ikusleek gertutik ezagutzea bilbotar pertsonaia ezagun horien atzean dagoen historia.\nHori dela eta, Euskal Museoak doako jarduera hau eskainiko du, eta aurrez izena emateko beharrik gabe, gainera. Uztailaren 1, 5, 10, 15 eta 19an bisitak euskaraz izango dira. Uztailaren 3, 8, 12 eta 17an, berriz, gaztelaniaz. Museoko langileak bertako hallean egongo dira egun horietan 11:30ean, ‘Bilboko Erraldoiak eta Buruhandiak’ erakusketarekin gozatu nahi dutenei bisita eskaintzeko prest.\nAste Nagusiko pertsonaiarik famatuenek Euskal Museoan igarotzen dute uda, eta, bisita gidatu hauei esker, ikasi ahal izango da nondik datozen, zer adin duten, zergatik dituzten jantzi horiek edo urteetan zehar nola aldatu diren.\nBilboko Erraldoi eta Buruhandien zale sutsua zara? Jarduera hau zuretzat da.\nOINARRIZKO INFORMAZIOA. ERRALDOI ETA BURUHANDIEN BISITA GIDATUAK\nEguna: uztailaren 1, 5, 10, 15 eta 19an (euskaraz). Uztailaren 3, 8, 12 eta 17an (gaztelaniaz).\nTopalekua: Euskal Museoa (Unamuno plaza 4).\nAurretiazko izen-ematea: ez da beharrezkoa.


Eusko Aterpeak 22. urteurrena ospatu zuen Martin Rodriguez Plazan\nGeneral Rodriguez, Argentina. Hirurogei bat lagun bildu ziren haritzaren aurrean abuztuaren 28an General Rodriguezko Martin Rodriguez enparantzan, hiriko Eusko Aterpea Euskal Etxearen 22. urtemuga ospatzeko. Bildutakoen artean, Arantxa Anitua FEVAko lehendakaria, Miren Arozarena idazkaria, Jose Gabriel Anitua Laurak Bat-eko Lehendakaria, Eusko Aterpea-ko buruzagi eta bazkideak eta hiriko beste hainbat erakundetako ordezkariak.\nJuan Itcea euskal etxe anfitrioiko lehendakariak jendaurretutako hitzetan ongietorria eman zion publikoari eta elkartearen historia laburbildu zuen, “hasieratik, egoitzaren lehenengo hormak altxatzen hasi ginenetik, gaur arte”, Eusko Aterpea-ko erreferente den Raul Tarettok EuskalKultura.eus-i jakinarazi dionez.\nPlazan, dantzariek aurreskua dantzatu zuten, omenaldia eskainiz bazkide sortzaileei eta urte hauetan hildakoei.\n[Aurreskua haritzaren aurrean Eusko Aterpea Euskal Etxearen 22. urteurrenean]\nPlazako zeremonia bukatuta, etxekoak eta gonbidatuak egoitzara abiatu ziren. Bertan Sebastian Picardo Udaleko Prentsa idazkariak eta Arantxa Anituak plaka oroigarri bat desestali zuten. Ohorezko ardoa konpartitu aurretik, Picardok eta Anitua bertaratutakoei zuzendu zitzaien, eta ondoren anfitrioiek egoitzako gela berrituak erakusteko bira gauzatu zuten.\nUrteurrenaren baitan Luis Besozzi hiriko historialariaren familiaren liburuak dohaintzan eman zituztela jakinarazi du Tarettok.\nUrteurrenaren ospakizunak animatuta eta beti lan egiteko prest, Gral. Rodriguezko Eusko Aterpea-ko lagunek berriro sukalderatuko dira Txibiak Bizkaitar erara prestatzeko. Janari salmenta berri hau datorrean larunbatean, irailaren 11an, izango da. Erreserbak egiteko informazioa hemen eskura daiteke.\nEusko Aterpea Euskal Etxearen 22. urterrena\nGral. Rodriguezko Plaza nagusian\nJuan Itcea lehendakaria\nFEVAko eta Laurak Bateko ordezkaritza\nNazioarteko Mus Txapelketa AEBen izango da 2022an, NABO eta Boiseko Euzkaldunak Euskal Etxea antolatzaile


Jaietako protesten aurrean gobernuaren jarrera salatu du Abotsanitzek : Bidasoko Hitza\nJaietako protesten aurrean gobernuak izandako jarrera salatu du Abotsanitzek\nJakinarazi du jaien aurretik ordutegiak zabaltzeko eskatu ziotela udalari, "edo erabakia ongi azaltzeko". Herri ekimeneko ekitaldiak eta langileen jarduna txalotu ditu Abotsanitz alderdiak.\nGazteek protesta ekitaldia burutu zuten ordutegien kontra\nAbotsanitz alderdiak jaien balorazioa egin du. Festetan herrira jendetza hurbildu zela goraipatu du eta udaletxean eginiko omenaldiak eta, bereziki, herri ekimez antolaturiko ekitaldien arrakasta txalotu du. Nolanahi ere, ezker abertzaleko taldeak salaketa egin du, gobernuak agindutako ordutegiengatik eta horren aurrean pizturiko protesten aurrean izandako jarreragatik. Aurtengo jaietan izan diren “ezadostasun eta erreklamazioak” nabarmendu ditu Abotsanitzek: “Ostalari eta jendartearengan haserrea piztu zuen udalak jaietarako aurrikusitako tabernen ordutegiak, eta honek hainbat mobilizazio ekarri ditu herrian”. Jaien aurretik udal gobernuari “jaietan tabernentzako legeak baimentzen duen ahalik eta ordutegi zabalena onartzea” proposatu ziotela jakinarazi dute, eta onartu ezean, “hartutako erabakia ongi azaltzeko” eskatu ziotela gobernuari. Zentzu horretan, “lehen alkateordeak ordutegien gaiak sorturiko liskarren erantzule Abotsanitzeko zinegotzi bat publikoki jo izana” salatu dute eta argitu dute Abotsanitzek ez duela “inongo eraginik eduki, udal gobernuak hartutako erabaki baten ondorioz sortutako herri mugimenduan“. Bestetik, programazioan parte hartzerik ez dutelako kexu azaldu da oposizioko lehen taldea: “Kultur teknikariarekin egindako lanketa udal gobernuak jaien bezperan aurkeztu egin zigun eta ezin izan genuen programazioaren parte izan”. Halaber, elkarteentzako hamabost eguneko epea “motza” dela uste dute, eta “lanketa lehenago abiatu behar dela” deritzote. Gainera, hurrengo urteari begira komun publiko gehiago jarzteko eskatu du ezker abertzaleko taldeak: “Abotsanitzek kezkaz hausnartzen du jaietarako aurrikusi diren komun zerbitzu eskasia. Oso komun publiko gutxi izan ditugula kalean bildutako jende kopuru andanak kontutan harturik”. Bereziki, Santiago eta San Pedro kalean komunen falta sumatu dute. Omenaldi hunkigarriak Bestela, Mercedes Iridoy eta Lurdes Zubeldiari urrezko intsignia jartzea eta Ion Areitiori udaletxean eginiko harrera “oso hunkigarriak” izan zirela gaineratu du Abotsanitz alderdiak, baina modu berezian nabarmendu ditu “herriko elkarteek antolatutako ekimenak, eta horien artean aipatzen ditu Areitioren omenaldi herrikoia, Josu Zabalari eskainitako erakusketa eta omenaldia, haurren danborrada eta kukaña, besteak beste. Horiez gain, jaietan lan egin dutenentzako hitz politak izan ditu Abotsanitzek: “Zoriondu nahi ditugu udal langilegoaren lanketa haundia eta herriari zerbitzuen lanak egin dizkioten langile orori ere. Izan ere, beraien lanketarik gabe ezingo baitlirateke jaiak burutu”. Alarde Egunari buruz, errespetua eskatu du Abotsanitzek, eta “elkar ulertzerako deia” luzatu. “Bizitzeko dauden ikusmolde ezberdinek errespetuz norberaren bizitzea adieraztea gustatuko litzaiguke —adierazi dute—, noizbait elkar ulertze batera heldu ahal izateko”. Zentzu horretan, lanean jarraituko dutela erantsi dute, “ahalik eta alderdi politiko, talde eragile, eta abarrekin lanketa jorratuz”.\nHondarribiko jaiak, 75 argazkitan


Beasain futbol taldea lanean hasi da - Goierriko Hitza : Goierriko Hitza\nBeasain futbol taldea lanean hasi da\nJose Lusi Riberak jarraituko du entrenatzaile. Adiskidantzazko sei partida jokatuko ditu aurre denboraldian; lehenengoa, larunbatean, 11:30ean, Real Sociedad B-ren aurka. Abuztuaren 24an hasiko dur 2019-2020 liga.\nHirugarren Mailako Beasain futbol taldea atzo hasi zen 2019-2020 denboraldia prestatzen, Jose Luis Ribera entrenatzailearen ardurapean. Sei jokalari berri gehitu zaizkio aurten taldeari: etxeko bi jokalari (Ibai Urteaga eta Eneko Cortes), eta Alex Letamendia (Real Unionetik etorria), Jon Arzamendi (Sestao River), Iker Garmendia (Gernika) eta Iker Bastida (Real Sociedad C-k utzia). Beste sei jokalarik utzi dute taldea: Aitor Barbarinek (Ordiziara joan da), Jon Zubeldiak, Beñat Eizagirrek (Real Sociedad C), Iñigo Izagirre, Ion Iturbe, Rafa Hidalgo (Ebro B) eta Eñaut Mendia (Vitoria).\nAurre denboraldiko partidak\nAbuztuaren 24an hasiko da 2019-2020 denboraldia, baina aurretik sei adiskidantzazko partida jokatuko ditu Beasainek.\nUztailaren 20an, Real Sociedad B – Beasain (Zubietan).\nUztailaren 27an, Alaves B – Beasain (Ibaian).\nUztailaren 31n, Tolosa – Beasain (Berazubin).\nAbuztuaren 7an, Amorobieta – Beasain (Urritxen).\nAbuztuaren 10ean, Beasain – Lagun Onak (Loinatzen).\nAbuztuaren 17an, Beasaingo – Durangoko Kulturala (Loinatzen).\nBertsoa nora, zapiak hara ederra joan da\nSaio dotorea eskaini dute Eneko Araiztegik, Hodei Munduatek, Maide Garmendiak eta Oihana Iguaranek Lardizabal eskolan\nGoieki - Goierriko Garapen Agentzia\nGOITUR Madrid-eko FITUR turismo azokan izan da\nWhat’s the skull concept? An enjoyable sex-prediction concept\nWhat’s the skull concept? An enjoyable sex-prediction concept Most Active Chat Is this ensemble planning to be hot sufficient to carry my infant house through...\nBerriketan solasaldia: KATAKRAK\nChakib Lachgar eta Maite Arraiza Idiazabalgo Herri Krosean garaile\nDanbor doinuaz San Blasak girotzen


Euskaraldiko balorazio – inkesta, hiru hilabeteren ondoren – Getxoztarrak\nEuskaraldiko balorazio – inkesta, hiru hilabeteren ondoren\nDagoeneko ia hiru hilabete pasa dira 2020ko abenduaren 4an Euskaraldiari amaiera eman genionetik. Getxon eta Euskal Herrian milaka herritarrek parte hartu genuen hizkuntza ohiturak aldatzea helburu duen ariketa sozial horretan.\nGetxon, 3.374 herritarrek eta 153 arigunek parte hartu dugu. Ederra egin genuen!\nEuskaraldia amaituta zure hizkuntza ohiturak aldatu diren eta aldaketa horiek mantentzen diren jakin nahi dugu. Horretarako, hurrengo inkesta laburra betetzea eskertuko genizueke. Inkesta betetzeko sakatu hemen.\nZure iritzia eta ekarpenak ezinbestekoak dira ariketa hobetzeko. Eskerrik asko Euskaraldian parte hartzeagatik eta gogoratu euskaraz gehiago, gehiagorekin eta gehiagotan egiten!


Argibel | Euskal-Herria.Org\nzuriain-k sortua, 2015, martxoa 30 - 08:20\nED50 30T X.646130, Y.4740349\nWGS84 42.799897 N, -1.214297 E.\nAldaxur mendia, Zipuru mendia, Ekuren mendia, Amalazoki mendia, Carrascal mendia, Inmaculada eliza.\nArgibelgo letagina ©zuriain\nUrraulgoitiko mendialde isolatuan harkaitz bakarti bat altxatzen da pinudi sarri eta sakan ilunen gainetik. Zonalde honetako mendiak nahiko ezezagunak dira, baina Argibel denetan ezezagunena dela susmatzen dut. Antzematea ere zaila da. Ez da inongo errepide edo herritatik ikusten. Inguruko mendiek ez dute bisita gehiegirik jasotzen. Aldasurretik bakarrik ikusten da gandor zorrotz hori, pinudi ilunetik gailentzen.\nEz da erraza Argibeleraino iristea. Zonalde honetako bideak itxita daude, eta abererik ez dagoenez, sasiek bazter guztiak jan dituzte. Larru pixka bat utzi beharko dugu arantzetan, ehiztarien bidexkei jarraitu bitartean. Eta, behin gandorrean, azken oztopoei aurre egin beharko diegu: gailurra dagoen monolitoa eskalatu egin beharko dugu. Ez da oso eskalada zaila, baina harria ez da oso gorroa eta desegin egiten da eskuetan. Hori bai, gailur estuan inor gutxi egon den toki batean izatearen sentipen oraingaitzak hartuko gaitu. Eta, egun, hori ez da gutxi.\n[ibilbide] Argibel, Urraulgoitiko letagina , zuriain-k\nLetagina ederra baina laberinto batean\n2015, maiatza 11 - 09:33 — mou\nLarunbatean (2015/05/09) izan nintzen bertan, eta hasieran hemen Zuriainek markatzen duen ibilbidetik joan nintzen arroila estutzen den arte eta eskubira jo behar den arte. bertan egoera ez nuen garbi ikusi eta zertxobait lehenago mendiaren ipar mendebaldeko aurpegia garbiago ikusi nuenez, hortik abiatzea otu zitzaidan. Hasieran nahiko garbi dago baina gorantza zoazen neurrian isten doa eta bukaeran laberinto ederrean sartzen zera. Berez kokapena gutxi gorabehera banekienez, azkenean topatu nuen letagina. Bertan iritsita eskalatu nuen, berez igotzeko ez dago zailtasun handirik, baina baloratu ezazue jetsiera, arazo handiago emango du, behintzat niri ala izan zen.\nJetsierarako, hegoaldeko arpegitik jetsi nintzen, bertan dagoen lepraino, hobekiago ikusten nuelako hasierako bidera iristeko. Jetsiera ere oso itxia eta zaila da baina lepoa bertan dagoenez segituan iristen zera eta ondoren aurrera segi eta ondorengo jetsiera mendebaldeko norantzan garbiago eta erosoago dago bidea iristeraino.\nBerez inguru horretan mendizale gutxi ibiliko da, oso polita da baina bideak itxiak daude eta komeri dezente pasa behar da letagina iristeraino. Hori bai, mauka eta galtza luzeak eraman bestela urradurez beteak iritsiko zarete.\n2015, apirila 1 - 11:17 — mou\nEskerrik asko emandako informazioagatik, saiatuko naiz egun hauetan inguru horietara joaten eta komentatuko dut zer moduz joan zaidan.\nBesterik gabe ondo izan. Aio\n2015, martxoa 31 - 10:50 — mou\nIkusi dut letagin hau eta jakin nahi nuke eskalatzeko zer moduz dagoen, material berezirik eman behar den, arriskuak eta nondik da egokien igoera. Gainera abiapuntua eta bertarako ibilbidea zer moduz dagoen, asmoa bait dut egunen batean egitea. Erantzungo duzulakoan agurtzen natzaizu.\nKaixo, Mou. Ibilbidea jarri\n2015, apirila 1 - 10:00 — zuriain\nKaixo, Mou. Ibilbidea jarri dut orrialdean. Iaz egin genuen, baina ez ginen gailurreraino iritsi. Metro batzuetara gelditu ginen. Aurreko egunean itzuli eta txango zirkularra egin genuen. Eskalada ez da zaila, eta eskalatu bitartean ez dago osin beldurgarririk behean. Tontorra estua da, eta kontuz ibili behar da. Okerrena bideak dira, baina jarri dudan trackarekin ez duzu arazo handirik izanen. ONgi izan.


3e-houses proiektuaren emaitzak | Blog Eraikal\nEuropako 3e-houses programa pilotua Europako Batasunak, Gas Natural Fenosak eta Indrak sustatu zuten, eta helburua zen etxebizitza-sektorean ahalik eta energia-aurrezki handiena lortzea. Teknologia berriak erabiliz, elektrizitatearen, uraren eta gasaren kontsumoak kalkulatu eta ikus daitezke denbora errealean, eta erabiltzaileari informazioa ematen dio, kontsumo hori kontrolatzeko eta txikitzeko erabakiak hartzeko.\nProiektu hau San Cugat del Valléseko (Bartzelona) hiru eraikinetan aplikatu da, 60 etxebizitzatan guztira, eta Bartzelonako udalerri horretako sustatzaile Promusak ere parte hartu du. Proiektuak iraun duen 12 hilabeteetan, % 20 txikitu ahal izan dute energia-kontsumoa proiektuan parte hartu duten etxebizitzek.\nProiektua aurrera eramateko, bi tresna jarri ziren etxebizitza bakoitzean, energia-kontsumoa denbora errealean kalkulatzeko eta ikusteko: Interneterako doako sarrera eta gailu adimendun bat (kasu honetan, tablet bat). Hala, uneoro egiten zuen gastua ikusten zuen erabiltzaileak, eta aurrezteko aholku sinple batzuk jaso. Horren bidez, proiektuan parte hartzen ari ziren parte-hartzaileak energia-aurrezkiaz jabetzea lortu nahi zen.\nHorretarako, haririk gabeko komunikazio-azpiegitura bat sortu zen, ZigBee teknologian oinarritua. Horren bidez, etxean kudeaketa-zerbitzu integratuak emateko oinarriak sortzen dira. Etxebizitzetan erabilitako beste irtenbideetako bat izan zen etxetresna elektrikoen stand-byaren ordez erregeletak jartzea, eta termostato programagarriak jartzea, berogailuaren kontsumoa txikitzeko.\nEraikineko eremu komunetan, argiztapen automatikoaren denbora murriztu zen garajeetan, korridoreetan eta atarietan; aireztapena kontrolatzeko sistemak jarri ziren; jendea detektatzeko gailuak jarri ziren igogailuetan, argia eguneko 24 orduetan piztuta egon ez zedin, eta, azkenik, galdarak kontrolatzeko sistema optimizatu zen, funtzionamendu eraginkorragoa izateko.\nHoriek horrela, proiektuaren lehen emaitzek adierazi zuten etxebizitza bakoitzaren etxeko ur beroaren batez besteko aurrezkia % 20koa izan zela litrotan eta kW/h-tan; berogailuko aurrezkia % 10ekoa izan zela; elektrizitatearena, % 31,5ekoa, eta ur hotzarena, % 16,2koa. Energia-kontsumoa jaisteak atmosferara 52,74 tona CO2 ez isurtzea ere eragin zuen. Gainera, hiru eraikinen eremu komunek ere ondorio positiboa izan zuten, % 22ko aurrezkia lortu baitzen.\nProiektuan parte hartu zuten 60 parte-hartzaileen artean jasotako energia-kontsumo txikiagoak 164 euroko aurrezkia eragin zuen urtean, batezbeste, etxebizitza bakoitzean, elektrizitatearen, uraren eta berogailuaren ordainagirietan. Kopuru horri eremu komunetako kontsumoa murrizteak eragindako aurrezkia ere batu behar zaio: 92 eurokoa izan zen urtean etxebizitza bakoitzeko. Guztira, 256 euroko aurrezkia lortu zuen energia-kontsumoan azterketan parte hartu zuen etxebizitza bakoitzak.\n3e-houses 2012ko apirilean amaitu zen, eta helburu nagusiak bete ditu. Batetik, aurrezteko aukeraren berri izatea, etxebizitza-sektorean energia kudeatzeko sistemak ezarrita. Eta, bestetik, teknologia horiek eraginkorrenak zer baldintzatan diren ezagutzea, gero ezartzeko.\nEnergia kudeatzeko sistemak ezartzeko baldintza eraginkorrenak dira erabiltzaileak ingurumena zaintzeko kontzientzia handiagoa izatea eta IKTak eraginkortasunez erabiltzea. Halaber, auzokoekin dinamizazio-jarduerak egiten direnean, haien artean jarduteko, kontsumoari buruzko informazioa partekatzea, eta, hala, guztiek sistema horiek erabiltzeko konpromisoari eustea.\nHalaber, emaitzek erakusten dute teknologia berriak tresna eraginkorrak direla etxebizitza-sektorean energia-eraginkortasunaren helburuak betetzeko.\n3e-houses proiektua Leipzigeko (Alemania) 33 etxebizitzako eraikin batean ere gauzatu zen aldi berean, eta programa pilotua martxan da egun Britainia Handiko Bristol hirian eta Sofian (Bulgaria).\n2010eko ekainean proiektu hau aurkeztu zen Eraikalen: “Etxebizitzetako energia-kontsumoa % 20 murrizteko xedea duen Europako proiektua” .\n“Erakusle” etiketarekin, energia aurrezten duten eraikin erakusgarrien zenbait proiektu aipatu dira.\nIturria: CASADOMO , 2013/01/08\nFatxada aireztatuetan beroa aprobetxatzeko proiektua\nThis entry was posted in Eraginkortasun energetikoa, I+D Proiektuak, Praktika Onak and tagged Erakusle, IKT. Bookmark the permalink.


Turismoa bai, baina nolakoa? - Baleike - Baleike.eus\nTurismoa bai, baina nolakoa?\nZumaiako EHBildu 2016-11-28 10:10 Ekonomia\nUrteak daramatzagu Zumaian (eta oro har Euskal Herri osoan) turismoaren gorakada nabaritzen eta horren inguruko hausnarketaren premia aurreikusten. Halere, herritar asko zur eta lur gelditu dira azken hilabeteetako gertakariekin (Game of Thrones-en grabaketaren amaiera egunekoa demasa izan zen) eta gure artean areagotu egin da etor daitekeenaren aurrean prestatu beharraren sentipena.\nEgia esan, turismoarena gai nagusietako bat izan da zumaiarrok egin berri dugun ariketa kolektibo mamitsuan, 2015-2025 Plan Estrategikoaren lanketan. Zehazki, “Munduari irekita dagoen Herria” izeneko lerro estrategikoaren barruan turismoaren inguruko helburu hauxe zehaztu da: “kalitatezko turismo jasangarria sustatzea, herriaren nortasuna mantenduta”. Beraz, irudikatu dugu nolako turismoa nahi dugun, marra lodietan besterik ez bada ere:\nHasteko, herritarrok turismoa aukera bezala ikusten dugu, gure egitura sozioekonomikoa dibertsifikatzeko abagune modura. Turismoa gizarte sendo eta orekatuagoa osatzeko euskarri bat gehiago izan daiteke, ziztu bizian aldatzen ari den mundu honetan. Izan ere, aniztasuna indargunea da, baita ekonomian ere.\nEta xehetasunetan sartuta, herritarrek nahi duten turismoa da natura eta ekologian oinarritutakoa, Geoparkea ardatz duena, geure nortasuna indartzeko baliagarria izango dena, euskararen arnasgune izateak ematen dizkigun baliabideak aprobetxatzen dituena, herritarrentzako lanpostu duinak sortuko dituena… azken finean, KALITATEZKO TURISMOA. Hori da Plan Estrategikoa osatzeko parte hartze bileretan herritarrek esandakoa.\nGure ustez ere ezaugarri guzti horiek betetzea komeni da, turismoa jasangarria eta interes orokorraren mesedetan erabilia izango dela bermatzeko. Garen bezalakoak garelako izango gara etorkizunean ere erakargarriak kanpotarrentzako. “Munduari irekita dagoen herria” izango gara, baina geure izate propio eta berezitua izango da munduari eskaini diezaiokegun ekarpenik onena.\nBeraz, herritarrek hitz egin dute, eta Udalari herritarrek prozesu horretan esandakoa aintzat hartu eta betetzea dagokio. Horretarako, interes orokorrari begira hartu behar dira erabakiak, eta herritarrekin partekatuta:\n-Mugikortasuna sakonki landu beharra dago, autoen protagonismoa gutxitu eta oinezkoentzako espazioak ahalbidetzeko.\n-Ahal dela, espekulazio urbanistikoari ateak itxi behar dizkiogu. Zumaiarrok ezin dugu etxebizitza eskubidea ukatua izan, espekulazioaren mozkinen eraginez. Gainera, jada agortzear dagoen gure herriaren hedadurak are garbiago uzten du bidea ez dela gehiago eraikitzea, herriko hamar etxebizitzatik bat hutsik dagoen bitartean.\n-Aktibitate ekonomiko anitza helburu, turismoak bere lekua behar du, baina herriko ekonomia hirugarren sektorera erabat iraultzea saihestuta. Aniztasuna ekonomian ere indargunea da, eta Zumaian badugu hori, zorionez. Sektore ekonomikoen arteko orekari eustea garrantzitsua izango da zumaiarren lan baldintza (eta ondorioz bizitza-kalitate) duinak bermatzeko.\nHoriek eta gehiago zehazteko, Plan Estrategikoaren barruan zenbait proiektu agertzen dira. Guztiek dute lehentasun maila handia, eta horien artean badira herritarren partaidetza ezinbestekoa dutenak: “Turismo eredua aztertzea” eta “Turismo jarduera indartzea” dira, hurrenez hurren, proiektu estrategiko nagusiak. Azken horren barruan, “Turismoaren Mahaia” eratzeko ekimena ere aurreikusita dago. Beraz, herritarrek eta teknikariek zehaztutako proiektu horiek argi erakusten diote Udalari baduela nondik hasi.\nAzken finean, jokoan dagoena eskubide bat da: herritarrok, guztion mesedetan, herria gure interes kolektibora moldatzeko daukagun eskubidea. Herritarrok garaiz ariketa hori egin ezean, aldaketek aurre hartuko digute, eta herri eta turismo eredua ez dira zumaiarron beharretara moldatuko, alderantziz baizik.\nAsmatuko ahal dugu, gure arbasoek asmatu zuten bezala, mundu aldakor baten barruan gure herria aldatzen, nortasunari eutsiz eta ondoren datozen belaunaldiei are herri hobea eskaintzen.\nHorixe da gakoa.